Kannada-LLM-Labs/Wikipedia-Kn huggingface dataset:
ಸಿ. ವಿ. ವಿಶ್ವೇಶ್ವರ

ಪ್ರೊ. ಸಿ. ವಿ. ವಿಶ್ವೇಶ್ವರ ಅವರು ಹಿರಿಯ ಖಭೌತ (ಆಸ್ಟ್ರೋಫಿಸಿಕ್ಸ್‌) ವಿಜ್ಞಾನಿ. ಇವರು ತಮ್ಮ ಬಳಗದಲ್ಲಿ ವಿಶು ಎಂದೇ ಪರಿಚಿತ.ಕಪ್ಪು ರಂಧ್ರಗಳ ಕುರಿತ ಸಂಶೋಧನೆ ನಡೆಸುವ ಮೂಲಕ ಗುರುತ್ವದ ಅಲೆಗಳ ಪತ್ತೆಗೆ ಬೀಜಾಂಕುರ ಮಾಡಿದವರಲ್ಲಿ ಒಬ್ಬರಾಗಿದ್ದರು. ಇವರನ್ನು ಭಾರತದ ಕಪ್ಪುಕುಳಿಯ ಮನುಷ್ಯನೆಂದೇ ಕರೆಯುತ್ತಾರೆ.

ಬಾಲ್ಯ ಮತ್ತು ಶಿಕ್ಷಣ
ವಿಶ್ವೇಶ್ವರರವರು ಮಾರ್ಚ್ ೬, ೧೯೩೮ರಲ್ಲಿ ಬೆಂಗಳೂರಿನಲ್ಲಿ ಸಿ.ಕೆ.ವೆಂಕಟರಾಮಯ್ಯ ಮತ್ತು ಕೆ.ವೆಂಕಟಸುಬ್ಬಮ್ಮ ದಂಪತಿಗಳಿಗೆ ಹುಟ್ಟಿದರು. ತಮ್ಮ ಆರಂಭಿಕ ಶಿಕ್ಷಣವನ್ನು ಅಲ್ಲೇ ಮುಗಿಸಿ ಪದವಿ ಶಿಕ್ಷಣಕ್ಕಾಗಿ ಮೈಸೂರು ವಿಶ್ವವಿದ್ಯಾಲಯಕ್ಕೆ ಹೋದರು. ಅಲ್ಲಿ ಅವರು ಬಿ.ಎಸ್ಸಿ. (ಹಾನರ್ಸ್) ಮತ್ತು ಎಂ.ಎಸ್ಸಿ. ಪದವಿಯನ್ನು ಪಡೆದರು. ನಂತರ ಉನ್ನತ ಅಧ್ಯಯನಕ್ಕಾಗಿ ಅಮೆರಿಕೆಗೆ ಹೋದರು. ಮೇರಿಲ್ಯಾಂಡ್ ವಿಶ್ವವಿದ್ಯಾಲಯದಲ್ಲಿ ೧೯೬೮ರಲ್ಲಿ ತಮ್ಮ ಪಿ.ಎಚ್.ಡಿ. ಪದವಿಯನ್ನು ಪಡೆದರು. ಇಲ್ಲಿ ಚಾರ್ಲ್ಸ್ ಮಿಸ್ನರ್‌ರವರ ಮಾರ್ಗದರ್ಶನದಲ್ಲಿ ಶ್ವಾರ್ಸ್‌ಚೈಲ್ಡ್ ಅಳತೆಯ (metric) ಸ್ಥಿರತೆ ಎಂಬ ವಿಷಯದ ಬಗ್ಗೆ ಪ್ರಬಂಧವನ್ನು ಮಂಡಿಸಿದರು.

ವೃತ್ತಿ, ಪ್ರವೃತ್ತಿ
ತಮ್ಮ ಅಮೆರಿಕೆಯ ವಾಸದ ಬಳಿಕ ೧೯೭೬ರಲ್ಲಿ ವಿಶ್ವೇಶರರವರು ಬೆಂಗಳೂರಿಗೆ ಬಂದು ರಾಮನ್ ಸಂಶೋಧನಾ ಸಂಸ್ಥೆಯನ್ನು ಸೇರಿದರು. ನಂತರ ೧೯೯೨ರಲ್ಲಿ 
ಭಾರತೀಯ ಖಭೌತವಿಜ್ಞಾನ ಸಂಸ್ಥೆಯನ್ನು ಸೇರಿ ೨೦೦೫ರಲ್ಲಿ ನಿವೃತ್ತರಾದರು. ಜವಾಹರಲಾಲ್‌ ನೆಹರೂ ತಾರಾಲಯದ ನಿರ್ದೇಶಕರಾಗಿ ೧೯೮೭ರಿಂದ ೧೯೯೦ರವರೆಗೆ ಸೇವೆ ಸಲ್ಲಿಸಿದ್ದರು. ನಂತರವೂ, ತಮ್ಮ ನಿಧನದವರೆಗೂ ತಾರಾಲಯದಲ್ಲಿ ವಿವಿಧ ಕಾರ್ಯಭಾರಗಳಲ್ಲಿ ತೊಡಗಿಸಿಕೊಂಡಿದ್ದರು. ಇದಲ್ಲದೆ ಹಲವು ವಿಶ್ವವಿದ್ಯಾಲಯಗಳಿಗೆ ಸಂದರ್ಶಕ ಪ್ರಾಧ್ಯಾಪಕರಾಗಿ ತಮ್ಮ ಅನುಭವವನ್ನು ಧಾರೆ ಎರೆದಿದ್ದರು. ಜವಹರಲಾಲ್‌ ನೆಹರೂ ತಾರಾಲಯದ ಸಂಸ್ಥಾಪಕ ನಿರ್ದೇಶಕರಾಗಿಯೂ ಸೇವೆ ಸಲ್ಲಿಸಿದ್ದರು. ಶಾಸ್ತ್ರೀಯ ಸಂಗೀತದ ಬಗೆಗೂ ಅವರಿಗೆ ಆಳವಾದ ಜ್ಞಾನವಿತ್ತು.

ಸಂಶೋಧನೆ
ಪಿಎಚ್‌.ಡಿ ಸಂಶೋಧನೆ ಸಂದರ್ಭದಲ್ಲಿ ತಮ್ಮ ಮಾರ್ಗದರ್ಶಕರಾಗಿದ್ದ ಪ್ರೊ. ಚಾರ್ಲ್ಸ್‌ ಮಿಸ್ನರ್‌ ಅವರ ಸೂಚನೆಯಂತೆ ಕಪ್ಪು ರಂಧ್ರಗಳ ಕುರಿತು ಸಂಶೋಧನೆ ನಡೆಸಿದ್ದರು. ನಮಗೆ ದೊರಕುವ, ಕಪ್ಪು ರಂಧ್ರದ ಕಡೆಯಿಂದ ಬರುತ್ತಿರುವ ಅಲೆಗಳು ಸ್ಥಿರ ಕಂಪನಾಂಕವನ್ನು ಹೊಂದಿದ್ದು, ಅವುಗಳ ಪಾರ (ಆ್ಯಂಪ್ಲಿಟ್ಯೂಡ್‌) ಮಾತ್ರ ಕಡಿಮೆ ಆಗುತ್ತಾ ಹೋಗುತ್ತದೆ (ಕ್ವಾಸಿ ನಾರ್ಮಲ್‌ ಮೋಡ್ಸ್‌) ಎಂಬುದನ್ನು ನಿರೂಪಿಸಿದ್ದರು. ೨೦೧೬ರಲ್ಲಿ ಲೀಗೋ ವೀಕ್ಷಣಾಲಯ ಪ್ರಕಟಿಸಿದ ಗುರುತ್ವಾಕರ್ಷಕ ಅಲೆಗಳ ವೀಕ್ಷಣೆಯು ೪೬ ವರ್ಷಗಳ ಹಿಂದೆ ವಿಶ್ವೇಶ್ವರರು ತಮ್ಮ ಗಣಿತದ ಲೆಕ್ಕಾಚಾರದ ಮೂಲಕ ಮುನ್ನುಡಿದಿದ್ದನ್ನು ಸಾಬೀತುಪಡಿಸಿತು.

ಕೃತಿ, ಸಾಹಿತ್ಯ, ವಿಜ್ಞಾನ ಪ್ರಚಾರ
ಸಂಶೋಧನಾ ಗ್ರಂಥಗಳಲ್ಲದೆ ಜನಸಾಮಾನ್ಯರಿಗೂ ಹಲವು ಕೃತಿಗಳನ್ನು ಬರೆದಿದ್ದಾರೆ. ಕನ್ನಡದಲ್ಲೂ ಅವರು ವಿಜ್ಞಾನ ಸಾಹಿತ್ಯವನ್ನು ರಚಿಸಿದ್ದಾರೆ.

ಜನಪ್ರಿಯ ಕೃತಿಗಳು
ಐನ್‌ಸ್ಟೈನ್ಸ್‌ ಎನಿಗ್ಮಾ (ಬ್ಲ್ಯಾಕ್‌ ಹೋಲ್ಸ್‌ ಇನ್‌ ಮೈ ಬಬಲ್‌ ಬಾತ್‌)
ಯೂನಿವರ್ಸ್ ಅನ್‍ವೀಲ್ಡ್

ವಿಜ್ಞಾನ ಪ್ರಚಾರ
ವಿಜ್ಞಾನದ ಪ್ರಚಾರಕ್ಕಾಗಿ ಅವರು ನೆಹರೂ ತಾರಾಲಯದಲ್ಲಿ ಹಲವು ವಿಶಿಷ್ಟ ಕಾರ್ಯಕ್ರಮಗಳನ್ನು ಆರಂಭಿಸಿದರು. ಅವುಗಳಲ್ಲಿ ಪ್ರಮುಖವಾದವು:
ಬೇಸ್ (BASE:Bangalore Association for Science Education)
ಸೀಡ್ (SEED:Science Education in Early Development)
ಸೋ (SOW:Science Over the Weekends)
ರೀಪ್ (REAP:Research Education Advancement Programme)
ಈ ಎಲ್ಲಾ ಕಾರ್ಯಕ್ರಮಗಳಲ್ಲಿ ಪ್ರಯೋಗಗಳಿಗೆ ಅವರು ಬಹಳ ಪ್ರಾಮುಖ್ಯತೆಯನ್ನು ಕೊಟ್ಟರು.

ಅವರು ಹಲವು ಪ್ರದರ್ಶನಗಳನ್ನೂ ಬರೆದು, ನಿರ್ದೇಶಿಸಿದ್ದಾರೆ. ಅವುಗಳು:
ನಮ್ಮ ಸೂರ್ಯ ಮತ್ತವನ ಕುಟುಂಬ
ಬ್ರಹ್ಮಾಂಡದ ಪ್ರಯಾಣ
ಭುವಿಯಾಚೆಗಿನ ಜೀವನ
ಗ್ರಹಣ
ಕಾಲ - ನಿರಂತರ ಝರಿ
ಆಲ್ಬರ್ಟ್ ಐನ್‍ಸ್ಟೈನ್
ಬಾಹ್ಯಾಕಾಶದ ಬಾಣಬಿರುಸು

ನಿಧನ
ಸಿ.ವಿ.ವಿಶ್ವೇಶ್ವರ (78) ಅವರು ೧೬ ಜನವರಿ ೨೦೧೭ ಸೋಮವಾರ ರಾತ್ರಿ ನಿಧನರಾದರು.

ಉಲ್ಲೇಖಾರ್ಹ ಸಂಗತಿಗಳು
ವಿಶ್ವೇಶ್ವರ ಅವರ ತಂದೆ ಸಿ.ಕೆ. ವೆಂಕಟರಾಮಯ್ಯನವರು ಕನ್ನಡದ ಶ್ರೇಷ್ಠ ಸಾಹಿತಿಗಳಲ್ಲಿ ಒಬ್ಬರಾಗಿದ್ದರು.  ಸರ್‌ ಮಿರ್ಜಾ ಇಸ್ಮಾಯಿಲ್‌ ಅವರ ಭಾಷಣವನ್ನು ಅನುವಾದಿಸಿ ಓದುತ್ತಿದ್ದರಿಂದ ಜನ ಅವರನ್ನು ಪ್ರೀತಿಯಿಂದ ‘ಕನ್ನಡದ ದಿವಾನ’ರು ಎಂದು ಕರೆಯುತ್ತಿದ್ದರು.

ಉಲ್ಲೇಖಗಳು

ಹೊರಕೊಂಡಿಗಳು
ವಿಶ್ವೇಶ್ವರ ಸಂಶೋಧನೆಯೇ ಬುನಾದಿ
 http://www.thenewsism.com/2017/02/08/bengaluru_scientist/ 
SEED , SOW , REAP 

ಭಾರತದ ವಿಜ್ಞಾನಿಗಳು
ಕರ್ನಾಟಕದ ವಿಜ್ಞಾನಿಗಳು
೨೦೧೭ ನಿಧನ
೧೯೩೮ ಜನನ
ಬೆಂಗೇರಿ ಮಾಸ್ತರ

ಬೆಂಗೇರಿ ಮಾಸ್ತರ : ಮಾಸ್ತರರ ಹುಟ್ಟೂರು ಬೆಂಗೇರಿಯೇ (೨೩ ನವಂಬರ್ ೧೮೯೯ ರಂದು ಜನನ) ಈಗ ಅದು ಹುಬ್ಬಳ್ಳಿಯ ಒಂದು ಉಪನಗರ. ಅದೇ ಆರಂಭವಾಗಿದ್ದ ಧಾರವಾಡದ  ಕರ್ನಾಟಕ ಕಾಲೇಜನ್ನು ಸೇರಿ ಮುಂದೆ ಎಂ.ಎ ಮುಗಿಸಿದರು.
ಕನ್ನಡ ವಿಷಯದಲ್ಲಿ ಆಗಿನ ಕಾಲಕ್ಕೆ ಮುಮ್ಬೈ ವಿಶ್ವವಿದ್ಯಾನಿಲಯದಲ್ಲಿ ಕನ್ನಡ ವಿಷಯವನ್ನು ತೆಗೆದುಕೊಂಡವರು ಬೆರಳೆಣಿಕೆಯಲ್ಲಿ ಇದ್ದವರು.
ಬೆಂಗೇರಿಯವರು ಬಿ.ಟಿ ಯನ್ನು ಮುಗಿಸಿ, ೧೯೨೮ ರಲ್ಲಿ ಹಾವೇರಿಯ ಹೈಸ್ಕೂಲನ್ನು ಸೇರಿದರು.
ಹೆಚ್ಚಿನ ವರ್ಷಗಳ ಕಾಲ ಹೆಡ್ ಮಾಸ್ತರರಾಗಿದ್ದರು.ನಿವೃತ್ತರಾದ ಮೇಲೆ (೧೯೫೮) ಹುಬ್ಬಳ್ಳಿಯಲ್ಲಿ ನೆಲೆಸಿದರು.ಆ ಅವಧಿಯಲ್ಲಿ ಅವರು ಪ್ರಪಂಚ , ಕರ್ನಾಟಭಾರತೀ , ಪರಿಷತ್ಪತ್ರಿಕೆ,ಮುಂಬೈ ವಿಶ್ವವಿದ್ಯಾಲಯದ ಜರ್ನಲ್ ಮುಂತಾದ ಪತ್ರಿಕೆಗಳಲ್ಲಿ ಲೇಖನಗಳನ್ನು ಬರೆದರು.
ಪುರಂದರದಾಸರ ಚತುಷ್ಯತ ಮಾನಸ್ತೋವಧ ಕಾಲಕ್ಕೆ ಅವರ ಹಾಡುಗಳನ್ನು ಪರಿಷೋಧಿಸಿ , ಶಾಸ್ತ್ರೀಯವಾಗಿ ಅನುಗೊಳಿಸಿ, ೧೯೬೫ ರಲ್ಲಿ ಧಾರವಾಢದಿಂದ ಪ್ರಕಟಿಸಲಾಯಿತು.’ ಬೆಂಗೇರಿಯವರ ಬರಹಗಳು’ ಎಂಬ ಗ್ರಂಥವನ್ನು ಧಾರವಾಡದ ಆಲೂರ ವೆಂಕಟರಾವ್ ಪ್ರತಿಷ್ಟಾನದವರು ಮುದ್ರಿಸಿ ಹೊರತಂದರು.
ದಾಸರ ಕಾಲಾನುಕ್ರಮವನ್ನು ಅವರ ಪೀಳಿಗೆಯನ್ನು ೧೯೨೮ ರಷ್ಟು ಹಿಂದೆಯೇ ರೂಪಿಸಿದ್ದರಿಂದ ಬೆಂಗೇರಿಯವರೇ ಈ ವಿಷಯದಲ್ಲಿ ಮೊದಲಿಗರೆಂದು ಹೇಳಬಹುದು.ಆ ಕುರಿತು ಇಂಗ್ಲೀಷನಲ್ಲಿ ಪುಣೆಯ , ಭಂಡಾರ್‌ಕರ್ ಸಂಶೋಧನ ಸಂಸ್ಥೆಯ Annalssನಲ್ಲಿ ಲೇಖವನ್ನು ಪ್ರಕಟಿಸಿದ್ದರಿಂದ ಕನ್ನಡೇತರರಿಗೂ ದಾಸವಾ ಯದ ಮೇಲ್ಮೆಯನ್ನು ತಿಳಿಸಿಕೊಟ್ಟಂತಾಗಿದೆ.
ಆದರೆ ಅವರ ಹೆಚ್ಚಿನ ಅಧ್ಯಯನ ನಮ್ಮ ನಾಡಿನ ಸಾಮಜಿಕ ಇತಿಹಾಸಕ್ಕೆ ಮೀಸಲಾಗಿದೆ. ಔತ್ತರೇಯ ದ್ರಾವಿಡ ಸಂಸ್ಕೃತಿಯಲ್ಲಿ ಕಂಡುಬರುವ ಮಾತ್ರೃ ಪ್ರಧಾನ ಕುಟುಂಬ ಪದ್ದತಿಯ ಮೇಲೆ ಅವರು ಸಾಕಷ್ಟು ಬೆಳಕನ್ನು ಚೆಲ್ಲಿದ್ದಾರೆ.ಅದರ್ ಪಡಿನೆಳಲನ್ನು ಭಗವದ್ಗೀತೆಯಲ್ಲಿ ಕಂಡಿದ್ದಾರೆ.ತಾಯಿಯ ಮಗ ಎಂಬ ನಾತೆಯಿಂದ ಅರ್ಜುನನು ಕೌಂತೇಯ ,ಪಾರ್ಥ ಎಂದೇ ಹೆಚ್ಚು ಬಾರಿ ಸಂಬೋಧಿಸಿದ್ದು(೬೮%)ಇನ್ನೇನನ್ನು ತೋರಿಸೀತು? ಈ ಬಗೆಯ ಲೆಕ್ಕವನ್ನು ಒದಗಿಸಿ , ಪಾಂಡವರು ಮಾತೃ ಪದಪ್ರಧಾನರೆಂದು ವಿವರಿಸಿದ ರೀತಿ ವಿನೂತನವಾದದ್ದು.ಅದರಂತೆ ದಶರತನ ಮಕ್ಕಳಲ್ಲಿ ಲಕ್ಷಣನನ್ನು ‘ಸೌಮಿತ್ರಿ’ (ಸುಮಿತ್ರೆಯ ಮಗ)ಎಂದೇ ಹೆಚ್ಚು ಸಲ ಕರೆದಿದ್ದರ ಔಚಿತ್ಯವನ್ನು ಒಮ್ಮೆ ಅವರು ನನಗೆ ವಿವರಿಸಿದ್ದರು
ಶಬ್ಧಗಳ ಮೂಲಕವೂ ಅವರು ಸಾಮಜಿಕ ಇತಿಹಾಸದ ಎಳೆಗಳನ್ನು ನೂತಿದಾರೆ.ಆ ಅಸ್ಥೆಯು ಮುಂದೆ ಅವರನ್ನು ಪದಕೋಶ (Word Index),ಪದಪ್ರಯೋಗಕೋಶ(Concordance) ಗಳ ರಚನೆಯತ್ತ ಕೋಡೊಯ್ದಿತು.ಅವರ ‘ ಭಗವದ್ಗೀತೆಯ ನವಕೋಶ’ ಈ ಸರದಿನಲ್ಲಿ ಬರುತ್ತದೆ. ಅದೇ ವೇಳೆಗೆ ಅಂದರೆ ೧೯೮೫ರಲ್ಲಿ ಅವರ ಪ್ರಕೃತ ಕನ್ನಡ ಪದಕೋಶವು ಹೊರಬಂದಿದೆ.
(ಬೆಂಗಳೂರಿನ ಶಾರದಾ ಪ್ರಕಟನಾಲಯದವರ ಪ್ರಕಟಣೆ) ನಮಗೆ ಸಂಸ್ಕೃತ ಜನ್ಮ ‘ತದ್ಭವ’ಗಳ ಚೆನ್ನಾದ ಪರಿಚಯವಿದೆ. ಆದರೆ ಕನ್ನಡ ಶಬ್ಧ ಭಂಡಾರವು  ಪ್ರಾಕೃತ ಮೂಲದ ‘ತದ್ಭವ’ಗಳಿಂದಲೂ ಸಮೃದ್ಧಗೊಂಡದ್ದರ ಸ್ಪಷ್ಟ ಕಲ್ಪನೆ ನಮಗೆ ಇಲ್ಲ. ಬೆಂಗೇರಿಯವರು ಮಧ್ಯಯುಗೀನ  ಕಾವ್ಯಗಳಲ್ಲಿ ಬಂದ ಆ ಬಗೆಯ ಒಂದು ಸಾವಿರದಷ್ಟು ಶಬ್ದಗಳನ್ನು ಗುರುತಿಸಿ ಈ ಕೋಶದಲ್ಲಿ ಕೊಟ್ಟಿದ್ದಾರೆ.
ಪದಕೋಶ, ಪದಪ್ರಯೋಗ ಕೋಶಗಳಂತಹ ತಲೆ ಬೇಸರದ ಕೆಲಸ ಸಾಹಿತ್ಯ ಕ್ಷೇತ್ರದಲ್ಲಿ ಬೇರೊಂದಿಲ್ಲ. ಕಾರ್ಯೋತ್ಸಾಹದ ಯುವಕರೂ ದಣಿದು ಹೋಗುವರು. ಮೇಲ್ಕಂಡ ಕೋಶಗಳನ್ನು ಬೆಂಗೇರಿಯವರು ತಮ್ಮ ೮೦ನೆಯ ವಯಸ್ಸನ್ನು ದಾಟಿದ ಮೇಲೆ ಕೈಗೆತ್ತಿಕೊಂಡಿದ್ದು ನಮ್ಮನ್ನು ದಿಗಿಲುಗೊಳಿಸಿತು. ಸಾಲದ್ದಕ್ಕೆ ಅವರಿಗೆ ಆಗ ದೃಷ್ಟಿಮಾಂದ್ಯವೂ ಸೇರಿತ್ತು.

ಉಲ್ಲೇಖ
ಅಡೆತಡೆ

ಅಭ್ಯಂತರ ಇಲ್ಲಿ ಪುನರ್ನಿರ್ದೇಶಿಸುತ್ತದೆ. ಆಕ್ಷೇಪಣೆ ಲೇಖನಕ್ಕಾಗಿ ಇಲ್ಲಿ ನೋಡಿ.

ಅಡೆತಡೆ (ತಡೆ, ಅಡ್ಡಿ ಅಥವಾ ಅಡಚಣೆ) ಪ್ರತಿರೋಧ ಉಂಟುಮಾಡುವ ಒಂದು ವಸ್ತು, ಪದಾರ್ಥ, ಕ್ರಿಯೆ ಅಥವಾ ಪರಿಸ್ಥಿತಿ. ಹಾಗಾಗಿ, ಭೌತಿಕ, ಆರ್ಥಿಕ, ಜೈವಿಕಮನೋಸಾಮಾಜಿಕ, ಸಾಂಸ್ಕೃತಿಕ, ರಾಜಕೀಯ, ತಂತ್ರಜ್ಞಾನಾತ್ಮಕ ಅಥವಾ ಮಿಲಿಟರಿ ಸೇರಿದಂತೆ ವಿಭಿನ್ನ ಬಗೆಯ ಅಡೆತಡೆಗಳಿವೆ.

ಭೌತಿಕ ಅಡೆತಡೆಗಳಾಗಿ, ನಾವು ಕಾರ್ಯವನ್ನು ನಿಲ್ಲಿಸುವ ಮತ್ತು ಒಂದು ನಿರ್ದಿಷ್ಟ ಗುರಿಯ ಪ್ರಗತಿ ಅಥವಾ ಸಾಧನೆಯನ್ನು ಪ್ರತಿಬಂಧಿಸುವ ಎಲ್ಲ ಭೌತಿಕ ತಡೆಗಳನ್ನು ಪಟ್ಟಿಮಾಡಬಹುದು. ಉದಾಹರಣೆಗೆ, ಕಡಿಮೆ ಚಲನಶೀಲತೆಯ ವ್ಯಕ್ತಿಗಳ ಪ್ರವೇಶಕ್ಕೆ ಅಡ್ಡಬರುವ ವಾಸ್ತುಶಿಲ್ಪದ ತಡೆಗಳು; ಅನಾಹೂತರು ಅಥವಾ ದಾಳಿಕೋರರನ್ನು ಹೊರಗಿಡಲು ವಿನ್ಯಾಸಗೊಳಿಸಲಾದ ಬಾಗಿಲುಗಳು, ಪ್ರವೇಶದ್ವಾರಗಳು ಮತ್ತು ಪ್ರವೇಶ ನಿಯಂತ್ರಣ ವ್ಯವಸ್ಥೆಗಳು; ಚಲನಶೀಲತೆಯನ್ನು ಪ್ರತಿರೋಧಿಸುವ ಮಾರ್ಗಗಳು, ರಸ್ತೆಗಳು, ರೈಲುಹಳಿಗಳು, ಜಲಮಾರ್ಗಗಳು ಅಥವಾ ವಾಯುನೆಲೆಗಳ ಮೇಲೆ ದೊಡ್ಡ ವಸ್ತುಗಳು, ಬಿದ್ದ ಮರಗಳು ಅಥವಾ ಕುಸಿತಗಳು; ಮುಕ್ತ ಸಮುದ್ರಯಾನವನ್ನು ಪ್ರತಿರೋಧಿಸುವ ಮರಳು ದಿಣ್ಣೆಗಳು, ಬಂಡೆಗಳು ಅಥವಾ ಹವಳ ದಿಬ್ಬಗಳು; ವಿಮಾನಗಳ ಮುಕ್ತ ಸಂಚಾರವನ್ನು ಪ್ರತಿರೋಧಿಸುವ ಗುಡ್ಡಗಳು, ಪರ್ವತಗಳು ಮತ್ತು ಹವಾಮಾನ ವಿದ್ಯಮಾನಗಳು; ಬಾಹ್ಯಾಕಾಶದಲ್ಲಿ ಬಾಹ್ಯಾಕಾಶನೌಕೆಯು ಮುಕ್ತವಾಗಿ ಸಂಚರಿಸಲು ಪ್ರತಿರೋಧ ಉಂಟುಮಾಡುವ ಉಲ್ಕೆಗಳು, ಉಲ್ಕಾಶಿಲೆಗಳು, ಬ್ರಹ್ಮಾಂಡದ ದೂಳು, ಧೂಮಕೇತುಗಳು, ಬಾಹ್ಯಾಕಾಶ ಭಗ್ನಾವಶೇಷ, ಪ್ರಬಲ ವಿದ್ಯುತ್ಕಾಂತೀಯ ವಿಕಿರಣ ಅಥವಾ ಗುರುತ್ವ ಕ್ಷೇತ್ರ.

ಆರ್ಥಿಕ ಅಡೆತಡೆಗಳು ನಿರ್ದಿಷ್ಟ ಗುರಿಗಳನ್ನು ಸಾಧಿಸಲು ಜನರಿಗೆ ಅಗತ್ಯವಾಗಿರುವ ಭೌತಿಕ ಅಭಾವದ ಅಂಶಗಳು. ಉದಾಹರಣೆಗೆ, ನಿರ್ದಿಷ್ಟ ಯೋಜನೆಗಳ ಅಭಿವೃದ್ಧಿಯಲ್ಲಿ ಒಂದು ಅಡೆತಡೆಯಾದ ಹಣದ ಕೊರತೆ; ಭೂಮಿಯ ಮೇಲೆ ನಿರ್ದಿಷ್ಟ ಬೆಳೆಗಳನ್ನು ಉತ್ಪಾದಿಸುವ ಮತ್ತು ಸ್ವಂತ ಉಳಿವಿನ ಮಾನವ ಸಾಮರ್ಥ್ಯಕ್ಕೆ ಒಂದು ಅಡೆತಡೆಯಾದ ನೀರಿನ ಕೊರತೆ; ರಾತ್ರಿಯಲ್ಲಿ ಚಲನಶೀಲತೆಗೆ ಒಂದು ಅಡೆತಡೆಯಾದ ಬೆಳಕಿನ ಕೊರತೆ; ವಿದ್ಯುನ್ಮಾನ ಸಾಧನಗಳು ಮತ್ತು ವಿದ್ಯುತ ಯಂತ್ರಗಳು ಒದಗಿಸುವ ಪ್ರಯೋಜನಗಳಿಗೆ ಒಂದು ಅಡೆತಡೆಯಾದ ವಿದ್ಯುಚ್ಛಕ್ತಿಯ ಕೊರತೆ; ಶಿಕ್ಷಣ ಮತ್ತು ಪೌರತ್ವ ಪೂರ್ಣತೆಗೆ ಅಡೆತಡೆಗಳಾದ ಶಾಲೆಗಳು ಮತ್ತು ಶಿಕ್ಷಕರ ಕೊರತೆ; ಸಾರ್ವಜನಿಕ ಆರೋಗ್ಯದ ಸುಧಾರಣೆಯ ವ್ಯವಸ್ಥೆಗೆ ಅಡೆತಡೆಗಳಾದ ಆಸ್ಪತ್ರೆಗಳು ಮತ್ತು ವೈದ್ಯರ ಕೊರತೆ; ವ್ಯಾಪಾರ, ಕೈಗಾರಿಕಾ ಹಾಗೂ ಪ್ರವಾಸೋದ್ಯಮ ಚಟುವಟಿಕೆಗಳು, ಮತ್ತು ಆರ್ಥಿಕ ಅಭಿವೃದ್ಧಿಗೆ ಅಡೆತಡೆಗಳಾದ ಸಾರಿಗೆ ಮೂಲ ಸೌಕರ್ಯಗಳ ಕೊರತೆ.
ಅಡವು

ಅಡವು ಎಂದರೆ ಯಾವುದಾದರೂ ಸಾಲಕ್ಕೆ ಅಥವಾ ಬಾಧ್ಯತೆಗೆ ಮರುಪಾವತಿಯನ್ನು ಭದ್ರಪಡಿಸಲು ಸಾಲಪಡೆದವನ ಒಡೆತನದಲ್ಲಿರುವ ಸ್ವತ್ತಿನ ಒಡೆತನದ ಹಕ್ಕನ್ನು ಸಾಲಿಗನಿಗೆ ವರ್ಗಾಯಿಸುವ ಕ್ರಿಯೆ. ಇದು ಎರಡೂ ಪಕ್ಷಗಳ ಪರಸ್ಪರ ಲಾಭಕ್ಕಾಗಿ ಮಾಡಲಾಗುತ್ತದೆ. ಈ ಪದವನ್ನು ಆಧಾರದ ಘಟಕವಾಗಿರುವ ಸ್ವತ್ತನ್ನು ಸೂಚಿಸಲೂ ಬಳಸಲಾಗುತ್ತದೆ. ಅಡವು ಒಂದು ಪ್ರಕಾರದ ಭದ್ರತಾ ಪ್ರಯೋಜನವಾಗಿದೆ.

ಅಡವು ಸಾಮಾನ್ಯವಾಗಿ ಅತ್ಯಂತ ಮೂಲಭೂತ ನ್ಯಾಯವ್ಯವಸ್ಥೆಗಳ ಲಕ್ಷಣವಾಗಿದೆ. ಅಡವು ಗಿರವಿದಾರನ ಸ್ವಾಮ್ಯದಲ್ಲಿರುತ್ತದೆ. ಅಡವು ಪದವು ವೈಯಕ್ತಿಕ ಸ್ವತ್ತು ಮತ್ತು ಸ್ಥಿರಾಸ್ತಿಗೆ ಅನ್ವಯಿಸಬಹುದು.

ಅಡವು ಎರಡೂ ಪಕ್ಷಗಳ ಲಾಭಕ್ಕಾಗಿ ಇರುವ ಕಾರಣ, ಗಿರವಿದಾರನು ಅಡವಿನ ಮೇಲೆ ಕೇವಲ ಸಾಧಾರಣ ಸುಪರ್ದು ಚಲಾಯಿಸಲು ಬದ್ಧವಾಗಿರುತ್ತಾನೆ. ಅಡವಿಡುವವನು ನಿಗದಿತ ಸಮಯಕ್ಕೆ ಪಾವತಿ ಮಾಡಲು ವಿಫಲನಾದರೆ, ಗಿರವಿದಾರನಿಗೆ ಅಡವನ್ನು ಮಾರಾಟಮಾಡುವ ಹಕ್ಕು ಇರುತ್ತದೆ. ಅಡವಿನ ತಪ್ಪು ಮಾರಾಟದಿಂದ ಯಾವುದೇ ಹಕ್ಕು ಸಿಗುವುದಿಲ್ಲ. ಇದಕ್ಕೆ ಒಂದು ಅಪವಾದವೆಂದರೆ ಸ್ವತ್ತನ್ನು ವಿತರಣೆ ಮೂಲಕ ಸಾಗಿಸಿದಾಗ, ಉದಾಹರಣೆಗೆ ಹಣ ಅಥವಾ ವಿನಿಮಯಸಾಧ್ಯ ಭದ್ರತಾ ಪತ್ರಗಳು. ಗಿರವಿದಾರನು ಅಡವನ್ನು ತಪ್ಪಾಗಿ ಮಾರಾಟಮಾಡಿದ ಸಂದರ್ಭದಲ್ಲಿ, ಅಡಿವಿಟ್ಟವನು ಬರಬೇಕಾದ ಮೊತ್ತದ ವಿಧಿಮಾನ್ಯವಿರದೇ ಅಡವಿನ ಮೌಲ್ಯವನ್ನು ಮರಳಿ ಪಡೆಯುವುದು ಸಾಧ್ಯವಿಲ್ಲ.

ಉಲ್ಲೇಖಗಳು

ಆಸ್ತಿ ಕಾನೂನು
ಸದ್ದು

ಅಡಾವುಡಿ ಇಲ್ಲಿ ಪುನರ್ನಿರ್ದೇಶಿಸುತ್ತದೆ. ಆಡಂಬರ ಲೇಖನಕ್ಕಾಗಿ ಇಲ್ಲಿ ನೋಡಿ.

ಸದ್ದು ಕೇಳಲು ಅಹಿತಕರ, ಜೋರು ಅಥವಾ ವಿಚ್ಛಿದ್ರಕಾರಕ ಎಂದು ನಿರ್ಣಯಿಸಲಾದ ಅನಗತ್ಯ ಶಬ್ದ. ಭೌತಶಾಸ್ತ್ರದ ದೃಷ್ಟಿಕೋನದಿಂದ, ಸದ್ದು ಮತ್ತು ಶಬ್ದದ ನಡುವೆ ವ್ಯತ್ಯಾಸವಿಲ್ಲ, ಏಕೆಂದರೆ ಎರಡೂ ಗಾಳಿ ಅಥವಾ ನೀರಿನಂತಹ ಒಂದು ಮಾಧ್ಯಮದ ಮೂಲಕ ಚಲಿಸುವ ಕಂಪನಗಳು. ಮಿದುಳು ಒಂದು ಶಬ್ದವನ್ನು ಸ್ವೀಕರಿಸಿ ಗ್ರಹಿಸಿದಾಗ ವ್ಯತ್ಯಾಸ ಉದ್ಭವಿಸುತ್ತದೆ.

ಪ್ರಾಯೋಗಿಕ ವಿಜ್ಞಾನಗಳಲ್ಲಿ, ಸದ್ದು ಒಂದು ನಿರೀಕ್ಷಿತ ಸಂಜ್ಞೆಯ ಗ್ರಹಿಕೆಗೆ ತಡೆಯೊಡ್ಡುವ ದತ್ತದ ಯಾವುದೇ ಯಾದೃಚ್ಛಿಕ ಏರಿಳಿತಗಳನ್ನು ಸೂಚಿಸಬಹುದು.

ಸದ್ದನ್ನು ಅತ್ಯಂತ ಸಾಮಾನ್ಯವಾಗಿ ಡೆಸಿಬೆಲ್‍ಗಳು, ಗಟ್ಟಿತನದ ಅಳತೆ ಅಥವಾ ಶಬ್ದದ ತೀವ್ರತೆಯ ಪರಿಭಾಷೆಯಲ್ಲಿ ಚರ್ಚಿಸಲಾಗುತ್ತದೆ; ಈ ಅಳತೆಯು ಶಬ್ದ ತರಂಗದ ಎತ್ತರವನ್ನು ವಿವರಿಸುತ್ತದೆ.

ಶ್ರವ್ಯ, ಧ್ವನಿಮುದ್ರಣ, ಮತ್ತು ಪ್ರಸಾರ ವ್ಯವಸ್ಥೆಗಳಲ್ಲಿ, ಶ್ರವ್ಯ ಸದ್ದು ಕಾರ್ಯಕ್ರಮದ ಸ್ತಬ್ಧ ಅವಧಿಗಳಲ್ಲಿ ಕೇಳುವ ಅವಶಿಷ್ಟ ಕೆಳಮಟ್ಟದ ಶಬ್ದವನ್ನು ಸೂಚಿಸುತ್ತದೆ. ನಿರೀಕ್ಷಿತ ಶುದ್ಧ ಶಬ್ದ ಅಥವಾ ನೀರವತೆಯಿಂದ ಈ ವ್ಯತ್ಯಯನ ಧ್ವನಿಮುದ್ರಣ ಉಪಕರಣ, ವಾದ್ಯ, ಅಥವಾ ಧ್ವನಿಮುದ್ರಣ ಕೋಣೆಯಲ್ಲಿನ ಸುತ್ತುವರಿದ ಶಬ್ದದಿಂದ ಉಂಟಾಗಬಹುದು.

ಪರಿಸರ ಸದ್ದು ಒಂದು ನಿರ್ದಿಷ್ಟ ಪರಿಸರದಲ್ಲಿ ಇರುವ ಎಲ್ಲ ಸದ್ದಿನ ಸಂಚಯ. ಮೇಲ್ಮೈ ಮೋಟಾರು ವಾಹನಗಳು, ವಿಮಾನಗಳು, ಟ್ರೈನುಗಳು ಮತ್ತು ಕೈಗಾರಿಕಾ ಮೂಲಗಳು ಪರಿಸರ ಸದ್ದಿನ ಪ್ರಮುಖ ಮೂಲಗಳಾಗಿವೆ. ಈ ಸದ್ದಿನ ಮೂಲಗಳು ಮಿಲಿಯಗಟ್ಟಲೆ ಜನರನ್ನು ಶಬ್ದ ಮಾಲಿನ್ಯಕ್ಕೆ ಒಡ್ಡುತ್ತವೆ. ಶಬ್ದ ಮಾಲಿನ್ಯವು ಕಿರುಕುಳವನ್ನು ಸೃಷ್ಟಿಸುವುದಲ್ಲದೆ, ಉನ್ನತ ಪ್ರಮಾಣದಲ್ಲಿ ಕಿವುಡುತನ ಮತ್ತು ಹೃದ್ರೋಗದಂತಹ ಗಮನಾರ್ಹ ಆರೋಗ್ಯ ಪರಿಣಾಮಗಳನ್ನು ಕೂಡ ಸೃಷ್ಟಿಸುತ್ತದೆ. ಮೂಲದ ತೀವ್ರತೆ ಕಡಿತ, ಭೂಬಳಕೆ ಯೋಜನಾ ತಂತ್ರಗಳು, ಶಬ್ದ ನಿರೋಧಕಗಳು ಹಾಗೂ ಧ್ವನಿ ನಿರೋಧಕಗಳು, ವಾಹನ ಕಾರ್ಯಾಚರಣಾ ನಿಯಂತ್ರಣಗಳು, ಮತ್ತು ವಾಸ್ತುಶಾಸ್ತ್ರೀಯ ಧ್ವನಿವಿಜ್ಞಾನದ ವಿನ್ಯಾಸ ಕ್ರಮಗಳನ್ನು ಒಳಗೊಂಡಂತೆ, ಶಬ್ದದ ಮಟ್ಟಗಳನ್ನು ಕಡಿಮೆಮಾಡಲು ವಿವಿಧ ತಗ್ಗಿಸುವಿಕೆ ತಂತ್ರಗಳು ಮತ್ತು ನಿಯಂತ್ರಣಗಳು ಲಭ್ಯವಿವೆ.

ಉಲ್ಲೇಖಗಳು

ಭೌತಶಾಸ್ತ್ರ
ಅಡಿ

ಅಡಿ ಅಳತೆಯ ಚಕ್ರಾಧಿಪತ್ಯ ಮತ್ತು ಅಮೇರಿಕದ ರೂಢಿಗತ ಪದ್ಧತಿಗಳಲ್ಲಿ ಉದ್ದದ ಒಂದು ಏಕಮಾನ. ೧೯೫೯ರಿಂದ, ಅಂತರರಾಷ್ಟ್ರೀಯ ಒಪ್ಪಂದದಿಂದ ಎರಡೂ ಏಕಮಾನಗಳು ನಿಖರವಾಗಿ ೦.೩೦೪೮ ಮೀಟರ್‍ಗೆ ಸಮಾನ ಎಂದು ವ್ಯಾಖ್ಯಾನಿಸಲ್ಪಟ್ಟಿವೆ. ಎರಡೂ ಪದ್ಧತಿಗಳಲ್ಲಿ, ಒಂದು ಅಡಿ ೧೨ ಅಂಗುಲಗಳನ್ನು ಹೊಂದಿರುತ್ತದೆ ಮತ್ತು ಮೂರು ಅಡಿಗಳಿಂದ ಒಂದು ಗಜವಾಗುತ್ತದೆ.

ಐತಿಹಾಸಿಕವಾಗಿ "ಅಡಿ" ಗ್ರೀಕ್, ರೋಮನ್, ಚೀನಾದ, ಫ಼್ರೆಂಚ್ ಮತ್ತು ಆಂಗ್ಲ ಪದ್ಧತಿಗಳನ್ನು ಒಳಗೊಂಡಂತೆ ಏಕಮಾನಗಳ ಅನೇಕ ಸ್ಥಳೀಯ ಪದ್ಧತಿಗಳ ಭಾಗವಾಗಿತ್ತು. ಅದು ಉದ್ದದಲ್ಲಿ ದೇಶದಿಂದ ದೇಶಕ್ಕೆ, ನಗರದಿಂದ ನಗರಕ್ಕೆ ಮತ್ತು ಕೆಲವೊಮ್ಮೆ ವ್ಯಾಪಾರದಿಂದ ವ್ಯಾಪಾರಕ್ಕೆ ಬದಲಾಗುತ್ತಿತ್ತು. ಅದರ ಉದ್ದ ಸಾಮಾನ್ಯವಾಗಿ ೨೫೦ ಮಿಲಿಮೀಟರ್‍ನಿಂದ ೩೩೫ ಮಿಲಿಮೀಟರ್ ನಡುವೆ ಇರುತ್ತಿತ್ತು ಮತ್ತು ಸಾಮಾನ್ಯವಾಗಿ, ಆದರೆ ಯಾವಾಗಲೂ ಅಲ್ಲ, ಒಂದು ಅಡಿಯನ್ನು ೧೨ ಅಂಗುಲಗಳಲ್ಲಿ ಅಥವಾ ೧೬ ಡಿಜಿಟ್‍ಗಳಲ್ಲಿ ವಿಭಜಿಸಲಾಗುತ್ತಿತ್ತು.

ಅಮೇರಿಕಾ ತನ್ನ ವಾಣಿಜ್ಯಿಕ, ಶಿಲ್ಪಶಾಸ್ತ್ರೀಯ, ಮತ್ತು ಮಾನದಂಡಗಳ ಚಟುವಟಿಕೆಗಳಲ್ಲಿ ಮೀಟರ್ ಬದಲು ಅಂತರರಾಷ್ಟ್ರೀಯ ಅಡಿ ಮತ್ತು ಮೋಜಣಿ ಅಡಿಯನ್ನು ಬಳಸುವ ಏಕೈಕ ಕೈಗಾರಿಕೀಕೃತ ರಾಷ್ಟ್ರವಾಗಿದೆ. ಅಡಿಯನ್ನು ಯುನೈಟಡ್ ಕಿಂಗ್ಡಮ್‍ನಲ್ಲಿ ಕಾನೂನುಬದ್ಧವಾಗಿ ಗುರುತಿಸಲ್ಪಟ್ಟಿದೆ; ರಸ್ತೆ ಚಿಹ್ನೆಗಳು ಚಕ್ರಾಧಿಪತ್ಯದ ಏಕಮಾನಗಳನ್ನು ಬಳಸಬೇಕು, ಮತ್ತು ಎತ್ತರದ ಮಾಪಕವಾಗಿ ಸಾರ್ವಜನಿಕರಲ್ಲಿ ಅದರ ಬಳಕೆ ವ್ಯಾಪಕವಾಗಿದೆ. ಅಡಿಯನ್ನು ಉದ್ದದ ಪರ್ಯಾಯ ಅಭಿವ್ಯಕ್ತಿಯೆಂದು ಗುರುತಿಸಲಾಗಿದೆ, ಆದರೆ ಯು.ಕೆ. ಮತ್ತು ಕೆನಡಾ ಎರಡೂ ರಾಷ್ಟ್ರಗಳು ತಮ್ಮ ಅಳತೆಯ ಏಕಮಾನಗಳನ್ನು ಭಾಗಶಃ ಮೆಟ್ರಿಕ್ ಪದ್ಧತಿಗೆ ಪರಿವರ್ತಿಸಿವೆ. ಅಂತರರಾಷ್ಟ್ರೀಯ ವಾಯುಯಾನದಲ್ಲಿ ಎತ್ತರದ ಅಳತೆ ಮಾಡಲು ಆಂಗ್ಲ ಮಾತನಾಡುವ ವಿಶ್ವದ ಹೊರಗೆ ಅಡಿಯನ್ನು ವ್ಯಾಪಕವಾಗಿ ಬಳಸಲಾಗುತ್ತದೆ.

ಉಲ್ಲೇಖಗಳು

ಅಳತೆಯ ಏಕಮಾನಗಳು
ಅಡಿಗಲ್ಲು

ಬಡಿಗಲ್ಲು ಲೇಖನಕ್ಕಾಗಿ ಇಲ್ಲಿ ನೋಡಿ.

ಅಡಿಗಲ್ಲು ಪರಿಕಲ್ಪನೆಯು ಕಲ್ಲಿನ ಅಡಿಪಾಯದ ನಿರ್ಮಾಣದಲ್ಲಿ ಸ್ಥಾಪಿಸಲಾದ ಮೊದಲ ಕಲ್ಲಿನಿಂದ ಹುಟ್ಟಿಕೊಂಡಿದೆ ಮತ್ತು ಎಲ್ಲ ಇತರ ಕಲ್ಲುಗಳನ್ನು ಈ ಕಲ್ಲಿನ ಸಂಬಂಧದಲ್ಲಿ ಸ್ಥಾಪಿಸಲಾಗುವುದರಿಂದ ಮಹತ್ವದ್ದಾಗಿದೆ, ಮತ್ತು ಹಾಗಾಗಿ ಸಂಪೂರ್ಣ ರಚನೆಯ ಸ್ಥಾನವನ್ನು ನಿರ್ಧರಿಸುತ್ತದೆ.

ಕಾಲಾನಂತರದಲ್ಲಿ ಅಡಿಗಲ್ಲು ಕಟ್ಟಡದ ಹೊರಗಿನ ಒಂದು ಪ್ರಮುಖ ಸ್ಥಳದಲ್ಲಿ ಸ್ಥಾಪಿಸಲಾದ ವಿಧ್ಯುಕ್ತ ಕಲ್ಲುಕೆಲಸದ ಕಲ್ಲು, ಅಥವಾ ಪ್ರತಿಕೃತಿಯಾಯಿತು, ಮತ್ತು ಕಲ್ಲಿನ ಮೇಲೆ ಕಟ್ಟಡದ ನಿರ್ಮಾಣ ದಿನಾಂಕಗಳು ಮತ್ತು ವಾಸ್ತುಶಿಲ್ಪಿ, ಕಟ್ಟಡ ಕಾರ್ಮಿಕ, ಮತ್ತು ಇತರ ಪ್ರಧಾನ ವ್ಯಕ್ತಿಗಳ ಹೆಸರುಗಳನ್ನು ಸೂಚಿಸುವ ಕೆತ್ತನೆ ಇರುತ್ತಿತ್ತು. ಅಡಿಗಲ್ಲು ಸ್ಥಾಪನೆಯ ವಿಧಿ ಪೂರ್ವ ವಾಸ್ತುಶಾಸ್ತ್ರದ ಮತ್ತು ರೂಪಕಾರ್ಥದಲ್ಲಿ ಧಾರ್ಮಿಕ ವಾಸ್ತುಶಾಸ್ತ್ರದ ಒಂದು ಮಹತ್ವದ ಸಾಂಸ್ಕೃತಿಕ ಅಂಶವಾಗಿದೆ.

ಕೆಲವು ಅಡಿಗಲ್ಲುಗಳು ಒಂದು ನಿರ್ದಿಷ್ಟ ಕಟ್ಟಡವನ್ನು ಕಟ್ಟಿದ ಸಮಯದಿಂದ ಕಾಲಕೋಶಗಳು, ಅಥವಾ ಆ ಸಮಯವನ್ನು ನೆನಪಿಸುವ ಕೆತ್ತನೆಗಳನ್ನು ಒಳಗೊಂಡಿರುತ್ತವೆ.

ಹಲವುವೇಳೆ, ಈ ಆಚರಣೆಯು ಕಲ್ಲಿನ ಮೇಲೆ ಅಥವಾ ಅದರ ಕೆಳಗೆ ಧಾನ್ಯ, ವೈನ್ ಮತ್ತು ಎಣ್ಣೆಯ ಅರ್ಪಣೆಗಳ ಇರಿಸುವಿಕೆಯನ್ನು ಒಳಗೊಂಡಿರುತ್ತಿತ್ತು. ಇವು ಉತ್ಪನ್ನ ಮತ್ತು ಆ ನೆಲದ ಜನರು ಮತ್ತು ಅವರ ಜೀವನಾಧಾರದ ವಿಧಾನಗಳ ಸಂಕೇತವಾಗಿರುತ್ತಿದ್ದವು. ಇದು ಪ್ರತಿಯಾಗಿ ಇನ್ನೂ ಹೆಚ್ಚು ಪ್ರಾಚೀನ ಕಾಲದಲ್ಲಿ ಮಾಡಲಾದ ಮತ್ತು ಅಡಿಪಾಯಗಳಲ್ಲಿ ಇರಿಸಲಾದ ಪ್ರಾಣಿಬಲಿ ಅಥವಾ ನರಬಲಿಯ ಆಚರಣೆಯಿಂದ ಹುಟ್ಟಿಕೊಂಡಿತು.

ಈಗ ಸಾಮಾನ್ಯವಾಗಿ, ಸಾಂಕೇತಿಕವಾಗಿ ಕಟ್ಟಡದ ಅಡಿಪಾಯವನ್ನು ಆರಂಭಿಸುವ ಸಮಾರಂಭ ನಡೆಸಲು ಸಂಸ್ಥೆಯ ಬಹಳ ಮುಖ್ಯ ವ್ಯಕ್ತಿ, ಅಥವಾ ಒಬ್ಬ ಸ್ಥಳೀಯ ಪ್ರಸಿದ್ಧವ್ಯಕ್ತಿ ಅಥವಾ ಸಮುದಾಯದ ಮುಖಂಡನನ್ನು ಆಹ್ವಾನಿಸಲಾಗುತ್ತದೆ, ಮತ್ತು ಕಲ್ಲಿನ ಮೇಲೆ ವ್ಯಕ್ತಿಯ ಹೆಸರು ಮತ್ತು ಅಧಿಕೃತ ಸ್ಥಾನ ಮತ್ತು ದಿನಾಂಕವನ್ನು ದಾಖಲಿಸಲಾಗುತ್ತದೆ. ಈ ವ್ಯಕ್ತಿಯನ್ನು ಸಾಮಾನ್ಯವಾಗಿ ತಮ್ಮ ಹಸ್ತವನ್ನು ಕಲ್ಲಿನ ಮೇಲೆ ಇಡಲು ಕೇಳಿಕೊಳ್ಳಲಾಗುತ್ತದೆ.

ಉಲ್ಲೇಖಗಳು

ನಿರ್ಮಾಣ
ಕಟ್ಟಡಗಳು
ಎಸ್‌ಡಿಎಸ್ ಕ್ಷಯರೋಗ ಸಂಶೋಧನಾ ಕೇಂದ್ರ ಹಾಗೂ ರಾಜೀವ್ ಗಾಂಧಿ ಎದೆರೋಗ ಸಂಸ್ಥೆ

ಎಸ್‌ಡಿಎಸ್ ಕ್ಷಯ ಮತ್ತು ರಾಜೀವ್ ಗಾಂಧಿ ಎದೆ ರೋಗಗಳ ಸಂಸ್ಥೆ (ಹಿಂದೆ ಎಸ್‌ಡಿಎಸ್ ಕ್ಷಯರೋಗ ಆರೋಗ್ಯ ಕೇಂದ್ರ ,ಶಾಂತಾಬಾಯಿ ದೇವರಾವ್  ಶಿವರಾಮ್ ಕ್ಷಯ ಮತ್ತು ರಾಜೀವ್ ಗಾಂಧಿ ಎದೆ ರೋಗಗಳ ಸಂಸ್ಥೆ)ಯು ಕರ್ನಾಟಕ ಸರಕಾರದ ಸ್ವಾಯತ್ತತಾ ಸಂಸ್ಥೆಯಾಗಿದೆ (ಆಸ್ಪತ್ರೆ).ಬೆಂಗಳೂರು ವೈದ್ಯಕೀಯ ಮಹಾವಿದ್ಯ್ಲಾಲಯ ಮತ್ತು ಸಂಶೋಧನಾ ಕೇಂದ್ರದೊಂದಿಗೆ ಸಂಯೋಜಿತಗೊಂಡಿದೆ.ಕ್ಷಯರೋಗ ಮತ್ತು  ಎದೆಯ ರೋಗಗಳ ಚಿಕಿತ್ಸೆಯಲ್ಲಿ ವಿಶೇಷ ಚಿಕಿತ್ಸಾ ಸೌಲಭ್ಯ ಹೊಂದಿರುವ ಆಸ್ಪತ್ರೆ ಮತ್ತು ಸಂಶೋಧನಾ ಕೇಂದ್ರವಾಗಿದೆ.ಈ ಸಂಸ್ಥೆ ಬೆಂಗಳೂರಿನ ಹೊಸೂರು ರಸ್ತೆಯಲ್ಲಿದೆ.

ಹಿನ್ನಲೆ
ಎಸ್‌ಡಿಎಸ್ ಕ್ಷಯರೋಗ ಆರೋಗ್ಯ ಕೇಂದ್ರಕ್ಕೆ  ದಾನಿಗಳಾದ  ದೇವರಾವ್  ಶಿವರಾಮರ  ಪತ್ನಿ ಶಾಂತಾಬಾಯಿ  ಶಿವರಾಮ ದೇವರಾವ್ ರವರ ಸ್ಮರಣಾರ್ಥ    ಹೆಸರಿಡಲಾಗಿದೆ. ನಂತರ, ಬೆಂಗಳೂರು ಮೆಡಿಕಲ್ ಕಾಲೇಜು ಮತ್ತು ಸಂಶೋಧನಾ ಸಂಸ್ಥೆಯೊಂದಿಗೆ ಸಂಯೋಜನೆಗೊಂಡು  ತರಬೇತಿ ಆಸ್ಪತ್ರೆಯಾಗಿ ಬದಲಾಯಿತು.  ಕರ್ನಾಟಕ ಸರ್ಕಾರದ ಅಭಿವೃದ್ಧಿ ಯೋಜನೆ ಅಡಿಯಲ್ಲಿ ರಾಜೀವ್ ಗಾಂಧಿ ರಾಜೀವ್ ಗಾಂಧಿ ಎದೆರೋಗ ಸಂಸ್ಥೆ ಎಂದು ಹೆಸರಿಡಲಾಗಿದೆ.ಆದಾಗ್ಯೂ ಸ್ಥಳೀಯರು ಇದನ್ನು  ಇನ್ನೂ ಟಿಬಿ  ಆಸ್ಪತ್ರೆ ಎಂದು ಕರೆಯುತ್ತಾರೆ.

ಸೌಲಭ್ಯಗಳು 
ಎದೆಗೂಡಿಗೆ  ಸಂಬಂಧಿತ ರೋಗಗಳ ಕ್ಷೇತ್ರದಲ್ಲಿ ಅತ್ಯುತ್ತಮ ಪರಿಣತಿ ಹೊಂದಿರುವ ಈ  ಭಾಗದ  ಮೊದಲ  ಆಸ್ಪತ್ರೆಯಾಗಿದೆ .ಕ್ಷಯ ಮತ್ತು ಅದಕ್ಕೆ ಸಂಬಂಧಿಸಿದ ವಿವಿಧ ಪ್ರಕಾರದ ರೋಗಗಳಿಗೆ ವೈದ್ಯಕೀಯವಾಗಿ ಮತ್ತು ಶಸ್ತ್ರಚಿಕಿತ್ಸೆಯ ಮೂಲಕ ಗುಣಪಡಿಸುವ ಸೌಲಭ್ಯವನ್ನು ಹೊಂದಿದೆ . ಎದೆಯ ಗಾಯ ಮತ್ತು ಆಘಾತ ರಕ್ಷಣೆ ಉಲ್ಲೇಖಿತ ಆಸ್ಪತ್ರೆಯಾಗಿದೆ.

ವಿಭಾಗಗಳು
ಡಿಪಾರ್ಟ್ಮೆಂಟ್ ಆಫ್  ಪಲ್ಮೋನೊಲೊಜಿ 
ಡಿಪಾರ್ಟ್ಮೆಂಟ್ ಆಫ್  ಕಾರ್ಡಿಒ ತೋರಸಿಕ್ ಸರ್ಜರಿ

ಉಲ್ಲೇಖಗಳು

ಆಸ್ಪತ್ರೆಗಳು
ಶೈಕ್ಷಣಿಕ ಸಂಸ್ಥೆಗಳು
ಲಾಮಿಯೇಸಿ



ಸಸ್ಯ-ಪರಿಚಯ
ಇದು ಸಣ್ಣ ಮೃದುವಾದ ಪರ್ಣ ಸಸಿಯಾಗಿದ್ದು, ಸಣ್ಣ ಮತ್ತು ಸುವಾಸನೀಯ ಎಲೆಗಳನ್ನು ಹೊಂದಿರುತ್ತದೆ. ಇದರ ಜನ್ಮ ಸ್ಥಳ ಭಾರತ. ಹೂಗಳು ಊದಾ ಬಣ್ಣವಿದ್ದು, ಸಿಹಿಯಾದ ಪರಿಮಳ ಮತ್ತು ಖಾರವಾಗಿರುಹುದರಿಂದ ಸಾಲಡ್ ಮತ್ತು ಮಾಂಸ ಭಕ್ಷ್ಯಗಳ ತಯಾರಿಕೆಯಲ್ಲಿ ಹೆಚ್ಚು ಬಳಸುತ್ತಾರೆ. ಇದ್ದನ್ನು ಮದ್ಯ ಮತ್ತು ಬೀಯರ್ ಪೇಯಗಳನ್ನು ಸುವಾಸನೆಗೊಳಿಸಲೂ ಉಪಯೋಗಿಸುತ್ತಾರೆ.

ಔಷಧೀಯ ಗುಣಗಳು
ಮನೆಯ ಅಂಗಳದಲ್ಲಿ ಸುಲಭವಾಗಿ ಬೆಳೆಯಬಹುದಾದ ದಪ್ಪ ಎಲೆಯ ಈ ಎಳೆ ಸಸಿ ಸದಾ ಹಸಿರಾಗಿರುತ್ತದೆ. ಅಡಿಗೆಯಲ್ಲಿ ರುಚಿಯಾಗಿರುತ್ತದೆ. ಮೂತ್ರದಲ್ಲಿ ಕಲ್ಲಿನ ದೊಷವಿರುವವರಿಗೆ ಇದೊಂದು ವರದಾನ. ಮಕ್ಕಳಿಗೆ ಬರುವ ಸಾಮಾನ್ಯ ಕೆಮ್ಮನ್ನು ಪರಿಹರಿಸಲು ಎಲೆಯ ರಸಕ್ಕೆ ಜೇನು ಸೇರಿಸಿ ೧ ಚಮಚದಂತೆ ೨-೩ ಬಾರಿ ತೆಗೆದುಕೊಳ್ಳಬೇಕು.
ಮಕ್ಕಳಿಗೆ ಅಜೀರ್ಣದಿಂದ ಉಂಟಾಗುವ ಹೊಟ್ಟೆ ಉಬ್ಬರ ಮತ್ತು ನೋವಿಗೆ ಎಲೆರಸ ಮತ್ತು ಜೇನು ಸೇರಿಸಿ ಕೊಡಬೇಕು. ಪಿತ್ತದ ಗಂಧೆ ಬಂದಾಗ೩-೪ ಎಲೆಗಳನ್ನು ಉಪ್ಪಿನೊಂದಿಗೆ ತಿಂದು, ಎಲೆಗಳ ರಸವನ್ನು ಮೈಗೆ ಹಚ್ಚಿಕೊಂಡರೆ ಗಂಧೆ ನಿವಾರಣೆಯಾಗುತ್ತದೆ.

ತಿಂಡಿ ತಿನಿಸುಗಳು
ದೊಡ್ಡ ಪತ್ರೆ ತಂಬುಳಿ: ಸ್ವಲ್ಪ ಎಣ್ಣೆಯಲ್ಲಿ ಸೊಪ್ಪು ಮತ್ತು ಸ್ವಲ್ಪ ಜೀರಿಗೆಯನ್ನು ಹುರಿದು ಸ್ವಲ್ಪ ತೆಂಗಿನ ತುರಿಯೊಂದಿಗೆ ಅರೆದು ಉಪ್ಪುಹಾಕಿ ಗಟ್ಟಿಮಜ್ಜಿಗೆ ಅಥವಾ ಮೊಸರಿನಲ್ಲಿ ಬೆರೆಸಿ ಉಪಯೋಗ ಮಾಡಬಹುದು. ಬೇಕಿದಾರೆ ಒಗ್ಗರಣೆ ಹಾಕಿಕೊಳ್ಳಬಹುದು.
ದೊಡ್ದ ಪತ್ರೆ ಚಟ್ನಿ:ಎಲೆಗಳನ್ನು ತೊಳೆದು ತುಪ್ಪದಲ್ಲಿ ಚೆನ್ನಾಗಿ ಬಾಡಿಸಬೇಕು ನಂತರ ಒನಮೆಣಸಿನಖಾಯಿ, ಒಣಕೊಬ್ಬರಿ, ಕಾಳುಮೆಣಸು , ರುಚಿಗೆ ತಕ್ಕಷ್ಟು ಉಪ್ಪು, ಹುಣಿಸೆ ಹಣ್ಣುಸೇರಿಸಿ ಗಟ್ಟಿಯಾಗಿ ಅರೆದು ಇಟ್ಟುಕೊಳ್ಳಬೇಕು. ಈ ಚಟ್ನಿಯ ಉಪಯೋಗದಿಂದ ಕೆಮ್ಮು ಮತ್ತು ಜ್ವರದಿಂದ ಉಂಟಾದ ಅರುಚಿ ನಿವಾರಣೆಯಾಗುತ್ತದೆ.
ದೊಡ್ದ ಪತ್ರೆ ಬಜ್ಜಿ:ಇದರ ತಯಾರಿಕೆಗೆ ದೊಡ್ಡ ಪತ್ರೆ ಎಲೆ, ಕಡ್ಲೆಹಿಟ್ಟು, ಸ್ವಲ್ಪ ಅಕ್ಕಿ ಹಿಟ್ಟು, ಖಾರದಪುಡಿ, ಉಪ್ಪು ಮತ್ತು ಕರಿಯಲು ಎಣ್ಣೆ ಬೇಕು. ಎಲೆಗಳನ್ನು ತೊಳೆದು ತೇವ ಒರೆಸಬೇಕು.ಕಡ್ಲೆಹಿಟ್ಟು, ಅಕ್ಕಿಹಿಟ್ಟು, ಉಪ್ಪು, ಖಾರದಪುಡಿ, ಸ್ವಲ್ಪ ಕಾದ ಎಣ್ಣೆ ಸೆರಿಸಿ ನೀರಿನ್ಲ್ಲಿ ದೋಸೆ ಹಿಟ್ಟಿನ ಹದಕ್ಕೆ ಕಲಸಿ ಖಾದ ಎಣ್ಣೆಯಾಲ್ಲಿ ಕೆಂಪಗೆ ಕರಿಯಬೇಕು.

ಇವುಗಳಲ್ಲ್ದದೆ ಎಲೆಗಳ ರಸವನ್ನು ಸಕ್ಕರೆಯೊಂದಿಗೆ ಬೆರೆಸಿ ತೆಗೆದುಕೊಂಡರೆ ವಾತಹರವೆನ್ನಿಸುತ್ತದೆ. ಇದಕ್ಕೆ ಮತ್ತು ಬರಿಸುವ ಗುಣವಿದ್ದರೂ 'ಡಿಸ್ಸೆಪ್ಸಿಯಾಗೆ' ಬಳಸುತ್ತಾರೆ. ಬೇರೂರಿಂದ ಕೆಮ್ಮು ಮತ್ತು ಆಸ್ತಮಾ ತೊಂದರೆಗಳಿಗೆ ಇದರ ಕಷಾಯ ಪ್ರಯೋಜನಕಾರಿ.

ಔಷಧೀಯ ಸಸ್ಯಗಳು
ಇಂದಿರಾಗಾಂಧಿ ಮಕ್ಕಳ ಆರೋಗ್ಯ ಸಂಸ್ಥೆ, ಬೆಂಗಳೂರು

ಇಂದಿರಾ ಗಾಂಧಿ ಮಕ್ಕಳ ಆರೋಗ್ಯ ಸಂಸ್ಥೆ ಬೆಂಗಳೂರು (Indira Gandhi Institute of Child Health,Bangalore )   ಮಕ್ಕಳ ಆರೋಗ್ಯ ಸೇವೆಯನ್ನು  ಒದಗಿಸುವ ಕರ್ನಾಟಕ ಸರಕಾರದ, ಮಕ್ಕಳ  ರೆಫೆರಲ್  ಆಸ್ಪತ್ರೆಯಾಗಿದೆ. ಕರ್ನಾಟಕ ರಾಜ್ಯ  ಸಂಘಗಳ ದಾಖಲಾತಿ ಕಾನೂನು  1960 ಅಡಿಯಲ್ಲಿ  ನೋಂದಾಯಿತ ಸ್ವಾಯತ್ತತಾ ಸಂಸ್ಥೆಯಾಗಿದ್ದು ವೈದ್ಯಕೀಯ ಶಿಕ್ಷಣ ಸಚಿವಾಲಯ, ಕರ್ನಾಟಕ ಸರ್ಕಾರ ನಿಯಂತ್ರಣದಲ್ಲಿ  ಕೆಲಸ ಮಾಡುತ್ತದೆ .

ವಿಭಾಗಗಳು
ಪೀಡಿಯಾಟ್ರಿಕ್ ಔಷಧ.
ಪೀಡಿಯಾಟ್ರಿಕ್ ಫಿಸಿಯೋಥೆರಪಿ.
ಪೀಡಿಯಾಟ್ರಿಕ್ ಸರ್ಜರಿ.

ಕಾರ್ಯ
ಪೀಡಿಯಾಟ್ರಿಕ್ ರೋಗಿಗಳಿಗೆ ಸಮಗ್ರ ಮತ್ತು ಗುಣಮಟ್ಟದ ರಕ್ಷಣೆ ಒದಗಿಸುತ್ತದೆ.
ಪೀಡಿಯಾಟ್ರಿಕ್ ಸರ್ಜರಿ  ತರಬೇತಿ.
ಮಕ್ಕಳ ಆರೋಗ್ಯದ  ವೈಜ್ಞಾನಿಕ ಸಭೆಗಳು, ವಿಚಾರಗೋಷ್ಠಿಗಳು, ಕಾರ್ಯಾಗಾರಗಳನ್ನು  ಆಯೋಜಿಸುತ್ತದೆ . 
ಪೀಡಿಯಾಟ್ರಿಕ್ ಸಂಬಂಧಿಸಿದ ಸಂಶೋಧನೆಯ ಕಾರ್ಯಕ್ರಮಗಳು ಹಮ್ಮಿಕೊಳ್ಳುವದು.

ಶೈಕ್ಷಣಿಕ ಫೆಲೋಷಿಪ್ ಕಾರ್ಯಕ್ರಮಗಳು 
ಈ ಕೆಳಗಿನ ವಿಷಯಗಳಲ್ಲಿ  ಫೆಲೋಷಿಪ್ ಕಾರ್ಯಕ್ರಮದ  ಅಡಿಯಲ್ಲಿ  ಒಂದು ವರ್ಷ ತರಬೇತಿ ನೀಡಲಾಗುತ್ತದೆ. 
ಪೀಡಿಯಾಟ್ರಿಕ್ ಅರಿವಳಿಕೆ.

ಪೆರಿನಾಟಲ್ ಮೆಡಿಸಿನ್. 
ಪೀಡಿಯಾಟ್ರಿಕ್ ತೀವ್ರ ನಿಗಾ. 
ಪೀಡಿಯಾಟ್ರಿಕ್ ಹರೆಯದ ಮತ್ತು ಎಂಡೋಕ್ರೈನಾಲಜಿ. 
ಪೀಡಿಯಾಟ್ರಿಕ್ ಕನಿಷ್ಠ ಅತಿಕ್ರಮಣಶೀಲ ಶಸ್ತ್ರಚಿಕಿತ್ಸೆ. 
ಪಿಡಿಯಾಟ್ರಿಕ್ ಆರ್ತ್ರೋಪೆಡಿಕ್ಸ್. 
ಪೀಡಿಯಾಟ್ರಿಕ್ ವಿಕಿರಣಶಾಸ್ತ್ರ. 
ಪೀಡಿಯಾಟ್ರಿಕ್ ಜೆನೆಟಿಕ್ಸ್. 
ಪೀಡಿಯಾಟ್ರಿಕ್ ನ್ಯೂರಾಲಜಿ. 
ಪೀಡಿಯಾಟ್ರಿಕ್ ಮೂತ್ರಶಾಸ್ತ್ರ

ವಿಳಾಸ
ಇಂದಿರಾ ಗಾಂಧಿ ಮಕ್ಕಳ ಆರೋಗ್ಯ ಸಂಸ್ಥೆ ಬೆಂಗಳೂರು

ಇದನ್ನು ನೋಡಿ
ಸುವರ್ಣ ಆರೋಗ್ಯ ಸುರಕ್ಷಾ  ಟ್ರಸ್ಟ್

ಉಲ್ಲೇಖಗಳು 

ಆಸ್ಪತ್ರೆಗಳು
ಲೋಗೋ (ಪ್ರೋಗ್ರಾಮ್ಮಿಂಗ್ ಭಾಷೆ)

ಲೋಗೋ ಒಂದು ಶೈಕ್ಷಣಿಕ ಕಂಪ್ಯೂಟರ್ ಪ್ರೋಗ್ರಾಮ್ಮಿಂಗ್ ಭಾಷೆ. ಇದನ್ನು ೧೯೬೭ರಲ್ಲಿ  ವಾಲ್ಲಿ ಫ್ಯೂರ್ಝೀಗ್, ಸೇಮೂರ್ ಪೇಪರ್ಟ್ ಮತ್ತು ಸಿಂತಿಯಾ ಸೋಲೊಮನ್ ಅವರು ವಿನ್ಯಾಸ ಮಾಡಿದರು. 

ಲೋಗೋವು ಒಂದು ಸಾಮಾನ್ಯ ಹಾಗೂ ಬಹೂಪಯೋಗಿ ಪ್ರೋಗ್ರಾಮ್ಮಿಂಗ್ ಭಾಷೆಯಾಗಿದೆ. ಇದರಲ್ಲಿ ಒಂದು ತ್ರಿಕೋನಾಕಾರದ ಸೂಚಕವು ನಾವು ನೀಡಿದ ಆದೇಶದ ಪ್ರಕಾರ ಪರದೆಯ ಮೇಲೆ ಚಲಿಸುತ್ತದೆ. ಈ ಸೂಚಕಕ್ಕೆ ಇಂಗ್ಲಿಶ್ ಭಾಷೆಯಲ್ಲಿ turtle ಅಂದರೆ ಆಮೆ ಎಂಬ ಪದವನ್ನು ಬಳಸುತ್ತಾರೆ. ಅಂತೆಯೇ ಲೋಗೋಗೆ turtle graphics ಎಂಬ ಹೆಸರೂ ಇದೆ. ಈ ಸೂಚಕವು ಆದೇಶದ ಪರಕಾರ ಮುಂದೆ, ಹಿಂದೆ, ಬಲ, ಎಡ, ಇತ್ಯಾದಿ ಚಲನೆಗಳನ್ನು ಮಾಡಬಲ್ಲುದು. ಜೊತೆಗೆ ಕಂಪ್ಯೂಟರ್ ಪ್ರೋಗ್ರಾಮ್ಮಿಂಗ್ ಭಾಷೆಗಳ ಎಲ್ಲ ಗುಣವೈಶಿಷ್ಟ್ಯಗಳನ್ನೂ ಈ ಲೋಗೋ ಭಾಷೆಯು ಒಳಗೊಂಡಿದೆ. 

ಲೋಗೋ ಪ್ರಾಗ್ರಾಮ್ಮಿಂಗ್ ಭಾಷೆಯು Lisp (ಲಿಸ್ಪ್) ಎಂಬ ಇನ್ನೊಂದು ಪ್ರೋಗ್ರಾಮ್ಮಿಂಗ್ ಭಾಷೆಯಿಂದ ವ್ಯುತ್ಪತ್ತಿಯಾಗಿದೆ. ಬೇರೆ ಬೇರೆ ಜನರು ಮತ್ತು ಸಂಸ್ಥೆಗಳು ಲೋಗೋದ ಹಲವು ಆವೃತ್ತಿಗಳನ್ನು ತಯಾರಿಸಿದ್ದಾರೆ. ಲೋಗೋಗೆ ಯಾವುದೇ ಅಂತಾರಾಷ್ಟ್ರೀಯ ಶಿಷ್ಟತೆ ಎಂಬುದಿಲ್ಲ. ಆದರೂ ಯುಸಿಬಿಲೋಗೋವು ಹೆಚ್ಚು ಜನಪ್ರಿಯ ಹಾಗೂ ಪ್ರಚಲಿತವಾಗಿದೆ. ಲೋಗೋ ಭಾಷೆಯಲ್ಲಿ ಕಂಪ್ಯೂಟರ್ ಪ್ರತಿಯೊಂದು ಸಾಲನ್ನೂ ಒಂದಾದ ನಂತರ ಒಂದರಂತೆ ಓದಿ ತಕ್ಷಣ ಅದರಲ್ಲಿಯ ಆದೇಶದ ಪ್ರಕಾರ ಕೆಲಸ ಮಾಡುತ್ತದೆ.

ಇತಿಹಾಸ
ಲೋಗೋವನ್ನು ೧೯೬೭ರಲ್ಲಿ ಕೇಂಬ್ರಿಜ್‍ನಲ್ಲಿ ವಾಲ್ಲಿ ಫ್ಯೂರ್ಝೀಗ್, ಸೇಮೂರ್ ಪೇಪರ್ಟ್ ಮತ್ತು ಸಿಂತಿಯಾ ಸೋಲೊಮನ್ ಅವರು ತಯಾರು ಮಾಡಿದರು. ಲೋಗೋ ತಯಾರಿ, ಶಿಕ್ಷಣ ಮತ್ತು ಸಂಶೋಧನೆಯ ಮೊದಲ ನಾಲ್ಕು ವರ್ಷಗಳನ್ನು ಬಿಬಿಎನ್ ಟೆಕ್ನೋಲೋಜೀಸ್ ಎಂಬ ಕಂಪೆನಿಯಲ್ಲಿ ಮಾಡಲಾಯಿತು. ಲೋಗೋದ ಪ್ರಪ್ರಥಮ ಆವೃತ್ತಿಯನ್ನು ಪಿಡಿಪಿ-೧ ಕಪ್ಯೂಟರ್‍ನಲ್ಲಿ ಲಿಸ್ಪ್ ಭಾಷೆಯನ್ನು ಬಳಸಿ ತಯಾರಿಸಲಾಯಿತು. ಅದರ ಉದ್ದೇಶ ಮಕ್ಕಳಿಗೆ ಗಣಿತ ಮತ್ತು ಪ್ರೋಗ್ರಾಮ್ಮಿಂಗ್‌ನ ಪ್ರಾಥಮಿಕ ಸಿದ್ಧಾಂತಗಳನ್ನು ಹೇಳಿಕೊಡುವುದಾಗಿತ್ತು. 

೧೯೬೯ರಲ್ಲಿ ಮೊಟ್ಟಮೊದಲ ಲೋಗೋ ರೋಬಾಟ್ ತಯಾರಾಯಿತು. ಇದು ಪರದೆಯ ಬದಲಿಗೆ ನೆಲದಲ್ಲಿ ಓಡಾಡುವ ಚಿಕ್ಕ ಯಂತ್ರವಾಗಿತ್ತು. ಕಂಪ್ಯೂಟರ್‍ಗಳಿಗೆ ಪರದೆಗಳು ಬಂದ ನಂತರ ಈ ಯಂತ್ರದ ಬದಲಿಗೆ ಪರದೆಯಲ್ಲಿ ಓಡಾಡುವ ಸೂಚಕ ಬಂತು.

ಗ್ರಾಫಿಕ್ಸ್ 
ಲೋಗೋದಲ್ಲಿ ಪ್ರಮುಖವಾಗಿರುವುದು ಗ್ರಾಫಿಕ್ಸ್. ಪರದೆಯಲ್ಲಿ ಕಾಣಿಸುವ ಸೂಚಕವನ್ನು ಬೇರೆ ಬೇರೆ ಆದೇಶಗಳು ಮೂಲಕ ಬೇರೆ ಬೇರೆ ರೀತಯಲ್ಲಿ ಚಲಾಯಿಸಬಹುದು. ಸೂಚಕ ಹೀಗೆ ಚಲಿಸುತ್ತನ ಹಲವು ವಿನ್ಯಾಸಗಳ ಚಿತ್ರಗಳನ್ನು ಪರದೆಯಲ್ಲಿ ಮೂಡಿಸಬಲ್ಲುದು. ಇವೆಲ್ ಮೂಲತಃ ನೆಲದಲ್ಲಿ ಓಡಾಡುವ ಯಂತ್ರವು ಒಂದು ಪೆನ್ನನ್ನು ಧರಿಸಿ ಕಾಗದದ ಮೇಲೆ ಬಿಡಿಸುತ್ತಿದ್ದ ಚಿತ್ರಗಳಾಗಿದ್ದವು. ಕಂಪ್ಯೂಟರ್‍ಗೆ ಪರದೆಗಳು ಬಂದ ನಂತರ ಈ ಯಂತ್ರ ಇಲ್ಲವಾಯಿತು.

ಪ್ರೋಗ್ರಾಮ್ಮಿಂಗ್‍ನ ಮೂಲ ತತ್ತ್ವಗಳು 
ಲೋಗೋ ಒಂದು ಕಂಪ್ಯೂಟರ್ ಪ್ರೋಗ್ರಾಮ್ಮಿಂಗ್ ಭಾಷೆ. ಅಂದರೆ ಪ್ರೋಗ್ರಾಮ್ಮಿಂಗ್ ಭಾಷೆಯಲ್ಲಿ ಇರಬೇಕಾದ ಎಲ್ಲ ಗುಣವೈಶಿಷ್ಟ್ಯಗಳು ಅದರಲ್ಲಿವೆ. ಸ್ಥಿರ ಮೊತ್ತ (constant), ಬದಲಿಕ (variable), function or procedure, ಇವೆಲ್ಲ ಅದರಲ್ಲಿವೆ. ಕೆಲವು ಉದಾಹರಣೆಗಳು 
ಮುಂದೆ ೧೦೦ - ೧೦೦ ಹೆಜ್ಜೆ ಮುಂದೆ ಹೋಗು
ಬಲ ೯೦  - ೯೦ ಡಿಗ್ರಿಗಳಷ್ಟು ಬಲಕ್ಕೆ ತಿರುಗು
..
ಚೌಕ ೫೦  - ೫೦ ಹೆಜ್ಜೆಯಷ್ಟು ದೊಡ್ಡ ಚೌಕವನ್ನು ರಚಿಸು

ಆವೃತ್ತಿಗಳು 

ಹಲವು ವ್ಯಕ್ತಿಗಳು, ಸಂಸ್ಥೆಗಳು ಮತ್ತು ಕಂಪೆನಿಗಳು ಲೋಗೋದ ಬೇರೆ ಬೇರೆ ಆವೃತ್ತಿಗಳನ್ನು ತಯಾರಿಸಿದ್ದಾರೆ. ಅವುಗಳಲ್ಲಿ ಕೆಲವು ಪ್ರಮುಖವಾದವು-
 ಯುಸಿಬಿಲೋಗೋ
 ಆಪಲ್ ಲೋಗೋ
 ಅತಾರಿ ಲೋಗೋ
 ಕಲರ್ ಲೋಗೋ
 ಹೋಟ್ ಲೋಗೋ
 ಟಿಐ ಲೋಗೋ
 ಎಂಎ‌ಸ್‍ಡಬ್ಲ್ಯುಲೋಗೋ - ಇದು ವಿಂಡೋಸ್ ಕಾರ್ಯಾಚರಣ ವ್ಯವಸ್ಥೆಯಲ್ಲಿ ಕೆಲಸ ಮಾಡುತ್ತದೆ. ಇದನ್ನು ಹಲವು ಭಾಷೆಗಳಿಗೆ ಅನುವಾದ ಮಾಡಲಾಗಿದೆ.
 ಕನ್ನಡ ಲೋಗೋ - ಎಂಎ‌ಸ್‍ಡಬ್ಲ್ಯುಲೋಗೋದ ಕನ್ನಡ ಆವೃತ್ತಿ

ಉಲ್ಲೇಖಗಳು 

ತಂತ್ರಾಂಶಗಳು
ಬಡಿಗಲ್ಲು

ಬಡಿಗಲ್ಲು ಗಟ್ಟಿಯಾದ ಮೇಲ್ಮೈಯನ್ನು ಹೊಂದಿರುವ ಒಂದು ತುಂಡು. ಇದರ ಮೇಲೆ ಮತ್ತೊಂದು ವಸ್ತುವನ್ನು ಬಡಿಯಲಾಗುತ್ತದೆ. ಈ ತುಂಡು ಎಷ್ಟು ಕಾರ್ಯಸಾಧ್ಯವೋ ಅಷ್ಟು ದೊಡ್ಡದಾಗಿರುತ್ತದೆ, ಏಕೆಂದರೆ ಬಡಿಗಲ್ಲಿನ ಜಡತ್ವ ಹೆಚ್ಚಿದ್ದಷ್ಟು, ಅದು ಹೆಚ್ಚು ಪರಿಣಾಮಕಾರಿಯಾಗಿ ಹೊಡೆಯುವ ಉಪಕರಣದ ಶಕ್ತಿಯು ಕೆಲಸದ ತುಂಡಿಗೆ ವರ್ಗಾವಣೆಯಾಗಲು ಕಾರಣವಾಗುತ್ತದೆ. ಉತ್ತಮ ಗುಣಮಟ್ಟದ ಬಡಿಗಲ್ಲಿನ ಮೇಲೆ ಲೋಹಕಾರನ ಸುತ್ತಿಗೆಯು ಬಹುತೇಕ ಅವನು ಕೆಳಮುಖದ ಹೊಡೆತದಲ್ಲಿ ಹಾಕುವ ಶಕ್ತಿಯಷ್ಟೇ ಶಕ್ತಿಯಿಂದ ಪುಟಿದೇಳಬೇಕು, ಮತ್ತು ಇದರಿಂದ ಅಂತಿಮವಾಗಿ ಲೋಹಕಾರನ ಕೆಲಸ ಸುಲಭವಾಗುತ್ತದೆ ಮತ್ತು ದೈಹಿಕವಾಗಿ ಕಡಿಮೆ ಶ್ರಮದಾಯಕವಾಗುತ್ತದೆ. ಬಹುತೇಕ ಸಂದರ್ಭಗಳಲ್ಲಿ ಬಡಿಗಲ್ಲನ್ನು ಫ಼ೋರ್ಜಿಂಗ್ ಉಪಕರಣವಾಗಿ ಬಳಸಲಾಗುತ್ತದೆ. ಆಧುನಿಕ ಬೆಸುಗೆ ತಂತ್ರಜ್ಞಾನ ಬರುವುದಕ್ಕೆ ಮೊದಲು, ಬಡಿಗಲ್ಲು ಲೋಹ ಕೆಲಸಗಾರರ ಪ್ರಾಥಮಿಕ ಸಾಧನವಾಗಿತ್ತು.

ಆಧುನಿಕ ಬಡಿಗಲ್ಲುಗಳಲ್ಲಿ ಬಹುಪಾಲು ತಾಪಸಂಸ್ಕರಿಸಲಾದ ಎರಕಹೊಯ್ದ ಅಥವಾ ಫ಼ೋರ್ಜ್ ಮಾಡಿದ ಉಕ್ಕಿನಿಂದ (ಎರಡನೆಯದು ಹೆಚ್ಚು ಬಲಿಷ್ಠ) ತಯಾರಿಸಲಾಗುತ್ತದೆ. ಅಗ್ಗದ ಬಡಿಗಲ್ಲುಗಳು ಎರಕಹೊಯ್ದ ಕಬ್ಬಿಣ ಮತ್ತು ಕಡಿಮೆ ಗುಣಮಟ್ಟದ ಉಕ್ಕಿನಿಂದ ಮಾಡಲ್ಪಟ್ಟಿವೆ, ಆದರೆ ಇವು ಆಕಾರಗೆಡುತ್ತವೆ ಮತ್ತು ಹೊಡೆದಾಗ ಹಿನ್ನೆಗೆಯದಿರುವುದರಿಂದ ಗಂಭೀರ ಬಳಕೆಗೆ ಸೂಕ್ತವಾಗಿಲ್ಲವೆಂದು ಪರಿಗಣಿಸಲ್ಪಡುತ್ತವೆ.

ಬಡಿಗಲ್ಲುಗಳು ಬಹಳ ಪ್ರಾಚೀನ ಉಪಕರಣಗಳಾಗಿರುವುದರಿಂದ ಮತ್ತು ಒಂದು ಕಾಲದಲ್ಲಿ ಅತ್ಯಂತ ಸಾಮಾನ್ಯವಾಗಿದ್ದರಿಂದ, ಅವು ಪ್ರಯೋಜನವಾದಿ ವಸ್ತುಗಳಾಗಿ ಅವುಗಳ ಬಳಕೆಯನ್ನು ಮೀರಿ ಸಾಂಕೇತಿಕ ಅರ್ಥವನ್ನು ಪಡೆದಿವೆ. ಲೂನಿ ಟೂನ್ಸ್‌ನ ಸಂಚಿಕೆಗಳು, ಒಂದು ಹೆವಿ ಮೆಟಲ್ ಬ್ಯಾಂಡ್‍ನ ಹೆಸರು, ಮತ್ತು ಕುಶಲಕರ್ಮಿ ಕಮ್ಮಾರರು ಮತ್ತು ಆಭರಣಕಾರರು ಮತ್ತು ಲೋಹಕಾರರಿಂದ ಬಳಕೆಯನ್ನು ಒಳಗೊಂಡಂತೆ, ಜನಪ್ರಿಯ ಸಂಸ್ಕೃತಿಯಲ್ಲಿ ಕೂಡ ತಮ್ಮ ದಾರಿಯನ್ನು ಕಂಡುಕೊಂಡಿವೆ.

ಉಲ್ಲೇಖಗಳು

ಲೋಹಗೆಲಸದ ಉಪಕರಣಗಳು
ಜಯಕರ್ ಜರೋಂ

ಜಯಕರ್ ಜರೋಂ, ೧೯೮೩ರ ಬ್ಯಾಚ್ ನ ಕರ್ನಾಟಕ ಕೇಡರ್ ನ ಐ.ಎ.ಎಸ್ ಅಧಿಕಾರಿ. ಬೆಂಗಳೂರು ಅಭಿವೃದ್ಧಿ ಪ್ರಾಧಿಕಾರ(ಬಿ.ಡಿ.ಎ)ದ ೧೯೯೯ರಿಂದ ೨೦೦೨ರ ವರೆಗೆ ಆಯುಕ್ತರಾಗಿದ್ದರು. ಬೆಂಗಳೂರು ರಿಂಗ್ ರಸ್ತೆ, ಕೆರೆಗಳ ಹೂಳು ಎತ್ತುವಿಕೆ ಮತ್ತು ಪುನರ್ರುಜ್ಜೀವನ, ಫ಼್ಲೈ ಓವರ್ ಗಳ ನಿರ್ಮಾಣ ಇವೇ ಮುಂತಾದ ಅಭಿವೃದ್ಧಿ ಕಾರ್ಯಗಳಿಂದ ಬೆಂಗಳೂರು ನಗರದ ಸಾರಿಗೆ ಮತ್ತು ಸಂಚಾರಗಳನ್ನು ಸುಗಮಗೊಳಿಸಿದ ಶ್ರೇಯ  ಜರೋಂರದ್ದು. ಸರ್ಕಾರದ ಅನುದಾನವಿಲ್ಲದೆ, ಬಿ.ಡಿ.ಎ ಬಾಂಡ್ ಗಳ ನೆರವಿನಿಂದ ಇವನ್ನೆಲ್ಲಾ ಮಾಡಿದ್ದು ಜರೋಂರ ಹೆಗ್ಗಳಿಕೆ. ೨೦೧೦ರಿಂದ ೨೦೧೩ರವರೆಗೆ ಸ್ಲೊವೇನಿಯ ದೇಶಕ್ಕೆ ಭಾರತದ ರಾಯಭಾರಿಯಾಗಿದ್ದರು.
೨೦೦೬ರಲ್ಲಿ ನಿವೃತ್ತಿ ಹೊಂದಿದ ಜರೋಂ, ೨೦೦೮ರಲ್ಲಿ ಪುರುವಂಕರ ನಿರ್ಮಾಣ ಸಂಸ್ಥೆಯ ಸಲಹೆಗಾರರಾಗಿ ಸೇರಿಕೊಂಡರು.

ಹುಟ್ಟು
ಬೆಂಗಳೂರಿನ ರಿಚರ್ಡ್ಸ್ ಟೌನ್ ನಲ್ಲಿ ಬೆಳೆದ ಜರೋಂ, ಪತ್ರಕರ್ತರಾಗುವ ಆಸೆ ಹೊತ್ತಿದ್ದರು.ಎಂ ಎಸ್ ಡಬ್ಲು ಪದವಿ ಪಡೆದು, ಸರ್ಕಾರಿ ನೌಕರಿಗೆ ಸೇರಿದರು.

ಸರ್ಕಾರೀ ಸೇವೆ (ಕಿರು ವಿವರ)
ಪ್ರೊಬೇಷನರಿ ಅಧಿಕಾರಿ, ರಾಯಚೂರು

ಕಾರ್ಮಿಕ ಕಲ್ಯಾಣ ಇಲಾಖೆ

ಹಾಸನ ಜಿಲ್ಲೆ ಪ್ರಾದೇಶಿಕ ಆಯುಕ್ತ

ಬಿಡಿಎ ಆಯುಕ್ತ (೧೯೯೯-೨೦೦೨)

ಮಹಾರಾಷ್ಟ್ರ ರಾಜ್ಯಪಾಲರ ಕಾರ್ಯದರ್ಶಿ

ಸ್ಲೊವೇನಿಯಾ ದೇಶದ ಭಾರತೀಯ ರಾಯಭಾರಿ

ಹಿರಿಮೆ
೧೯೭೪ರಲ್ಲಿ ರಾಜ್ಯ ಸರ್ಕಾರದ ಸೇವೆಗೆ ನಿಯುಕ್ತಿಗೊಂಡ ಜರೋಂ, ೧೯೮೩ರಲ್ಲಿ ಐ.ಎ.ಎಸ್ ಗೆ ಆಯ್ಕೆಗೊಂಡರು. ಬಹುಕಾಲ ರಾಜ್ಯಪಾಲರ ಆಡಳಿತದಲ್ಲಿ ಕೆಲಸ ಮಾಡಿದ ಜರೋಂ, ೧೯೯೯ರಲ್ಲಿ ಎಸ್ ಎಂ ಕೃಷ್ಣರ ಅವಧಿಯಲ್ಲಿ ಬೆಂಗಳೂರು ಅಭಿವೃದ್ಧಿ ಪ್ರಾಧಿಕಾರ(ಬಿ.ಡಿ.ಎ)ದ ಆಯುಕ್ತರಾದರು. ತಮ್ಮ ಮುಂಚಿನ ಆಯುಕ್ತ ಡಾ ಎ ರವೀಂದ್ರ ಸಂಗ್ರಹಿಸಿದ್ದ ಬಿ.ಡಿ.ಎ ಮುನಿಸಿಪಲ್ ಬಾಂಡ್ ಗಳನ್ನು ಬಳಸಿ ಬೆಂಗಳೂರು ರಿಂಗ್ ರಸ್ತೆ, ಕೆರೆಗಳ ಹೂಳು ಎತ್ತುವಿಕೆ ಮತ್ತು ಪುನರ್ರುಜ್ಜೀವನ, ಫ಼್ಲೈ ಓವರ್ ಗಳ ನಿರ್ಮಾಣ ಇವನ್ನು ಕೈಗೊಂಡರು. ಸರ್ಕಾರದ ಅನುದಾನ, ಪ್ಯಾಕೇಜ್ ಗಳನ್ನು ಬಳಸದೆಯೇ ಈ ಎಲ್ಲಾ ಕಾಮಗಾರಿಗಳನ್ನು ಕ್ಷಿಪ್ರವಾಗಿ ಮುಗಿಸಿದ ಹಿರಿಮೆ ಜರೋಂರದ್ದು.

ನೌಕರರಿಗೆ ಸಂಬಳ ನೀಡಲು ಕಾರ್ನರ್ ನಿವೇಶನಗಳನ್ನು ಹರಾಜು ಹಾಕುತ್ತಿದ್ದ ಬಿ.ಡಿ.ಎ, ಜರೋಂರ ಅವಧಿಯಲ್ಲಿ ಅಕ್ರಮ ಒತ್ತುವರಿಗಳನ್ನು ತೆರವುಗೊಳಿಸಿ, ಬಹುಮೌಲ್ಯದ ಸ್ವತ್ತುಗಳನ್ನು ಹಿಂಪಡೆಯಿತು. ಕರ್ನಾಟಕ ಸರ್ಕಾರದ ಬಾಂಡ್ ಗಳಿಗಿಂತಲೂ ಹೆಚ್ಚಿನ ಮೌಲ್ಯದ AAA+ ರೇಟಿಂಗ್ ಅನ್ನು ಬಿಡಿಎ ಪಡೆದುಕೊಂಡದ್ದು ಜರೋಂರ ಕಾಲದಲ್ಲಿ ನಡೆದ ವಿಶೇಷ ಘಟನೆ.

ಬನಶಂಕರಿ ೬ ಹಂತ, ಅಂಜನಾಪುರ ಬಡಾವಣೆ, ವಿಶ್ವೇಶರಯ್ಯ ಬಡಾವಣೆ, ಜೆಪಿ ನಗರ ೭ ಹಂತ ಮತ್ತು ಬನಶಂಕರಿ ೬ ಹಂತದ ಮುಂದುವರೆದ ಭಾಗ, ಹೀಗೆ ೫ ಹೊಸ ಬಿ.ಡಿ.ಎ ಬಡಾವಣೆಗಳಲ್ಲಿ ೫೦೦೦ ನಿವೇಶನಗಳನ್ನು ಜರೋಂ ಅವಧಿಯಲ್ಲಿ ಹಂಚಲಾಯಿತು.

ಟೀಕೆ
 ನೆಲಗಳ್ಳರ ಪಾಲಿಗೆ ಸಿಂಹಸ್ವಪ್ನವಾಗಿದ್ದ ಜರೋಂ, ನಿವೃತ್ತಿಯ ನಂತರ ಸ್ಥಿರಾಸ್ಥಿ ಸಂಸ್ಥೆಯಾದ ಪುರುವಂಕರಕ್ಕೆ ಸಲಹೆಗಾರರಾಗಿ ಸೇರಿದ್ದು, ಟೀಕೆಗೆ ಒಳಗಾಯಿತು. ನಿವೃತ್ತಿಯ ೨ ವರ್ಷದ ನಂತರ ಸೇರಿದರೂ, ಜರೋಂ ಪತ್ರಕರ್ತರ ಮತ್ತು ಹಿರಿಯ ಸರ್ಕಾರಿ ಅಧಿಕಾರಿಗಳಿಂದ ಉನ್ನತ ನಡೆ ನಿರೀಕ್ಷಿಸುವವರಿಂದ ಟೀಕೆಗೆ ಗುರಿಯಾದರು.
 ಎಸ್ ಎಂ ಕೃಷ್ಣರ ಅವಧಿಯಲ್ಲಿ ಬೆಂಗಳೂರು ಅಭಿವೃದ್ಧಿ ಪ್ರಾಧಿಕಾರ(ಬಿ.ಡಿ.ಎ)ದ ಮೂಲಕ ನೀಡಲಾದ ಜಿ ಕೆಟಗರಿ (ಮುಖ್ಯಮಂತ್ರಿಗಳ ಸ್ವ-ವಿವೇಚನೆಯಿಂದ ನೀಡಲಾಗುವ ಉಚಿತ ನಿವೇಶನಗಳು) ನಿವೇಶನಗಳನ್ನು ಹಲವು ಮಂದಿ ಪ್ರಭಾವಿ ಪತ್ರಕರ್ತರು ಮತ್ತಿತರರು ಪಡೆದರು. ಇದರಲ್ಲಿ ಬಹುತೇಕವು ಹೆಚ್ ಎಸ್ ಆರ್ ಬಡಾವಣೆಯವು. ಕೃಷ್ಣರ ಈ ನಡೆಗೆ ಜರೋಂ ಕೂಡಾ ಒತ್ತಾಸೆಯಾಗಿದ್ದರು ಎಂಬುದು ಟೀಕೆ.
 ಬಿ.ಡಿ.ಎ ನಿವೇಶನಗಳನ್ನು ನಿರ್ಮಿಸಲು, ಬೆಂಗಳೂರು ಸುತ್ತಲ ಕೆರೆಗಳು ಮತ್ತು ಕೃಷಿಭೂಮಿಯನ್ನು ನಗರಕೇಂದ್ರಿತ ವ್ಯವಸ್ಥೆಗೆ ಅಣಿಯಾಗುವಂತೆ ರೂಪಿಸಿದ ಜರೋಂರ ನಡೆಯು, ಕೃಷಿಕೇಂದ್ರಿತ ವ್ಯವಸ್ಥೆಯನ್ನು ಒಪ್ಪುವ ವರ್ಗಕ್ಕೆ ಸರಿಬರಲಿಲ್ಲ.

ಉಲ್ಲೇಖ

https://churumuri.blog/2008/05/19/when-puravankara-says-jayakar-jerome-zindabad/
 
 
  
 
  
 
https://successfulsocieties.princeton.edu/interviews/dr-ravindra]* 
 
 
 
 

ರಾಯಭಾರಿಗಳು
ಸೌದೆ

ಸೌದೆಯು ಒಟ್ಟುಸೇರಿಸಿ ಇಂಧನವಾಗಿ ಬಳಸಲಾದ ಕಟ್ಟಿಗೆಯ ಯಾವುದೇ ವಸ್ತು. ಸಾಮಾನ್ಯವಾಗಿ, ಸೌದೆಯು ಹೆಚ್ಚು ಸಂಸ್ಕರಣೆಯಾಗಿರುವುದಿಲ್ಲ ಮತ್ತು ಕೊರಡುಗಳು ಅಥವಾ ಚಕ್ಕೆಗಳಂತಹ ಕಟ್ಟಿಗೆ ಇಂಧನದ ಇತರ ರೂಪಗಳಿಗೆ ಹೋಲಿಸಿದರೆ, ಯಾವುದೋ ತೆರನಾದ ಗುರುತಿಸಬಹುದಾದ ದಿಮ್ಮಿ ಅಥವಾ ಕೊಂಬೆಯ ರೂಪದಲ್ಲಿರುತ್ತದೆ. ಸೌದೆಯು ಒಣಗಿರಬಹುದು ಅಥವಾ ಹಸಿಯಾಗಿರಬಹುದು (ತಾಜಾ). ಅದನ್ನು ಗಟ್ಟಿದಾರು ಅಥವಾ ಮೆದುದಾರು ಎಂದು ವರ್ಗೀಕರಿಸಬಹುದು.

ಸೌದೆಯು ಒಂದು ನವೀಕರಿಸಬಹುದಾದ ಸಂಪನ್ಮೂಲ. ಆದರೆ, ಈ ಇಂಧನಕ್ಕಾಗಿ ಬೇಡಿಕೆ ಸ್ಥಳೀಯ ಅಥವಾ ಪ್ರಾದೇಶಿಕ ಮಟ್ಟದಲ್ಲಿ ಅದರ ಪುನರುತ್ಪಾದನಾ ಸಾಮರ್ಥ್ಯವನ್ನು ಮೀರಿಸಬಹುದು. ಉತ್ತಮ ಅರಣ್ಯಗಾರಿಕೆ ಅಭ್ಯಾಸಗಳು ಮತ್ತು ಸೌದೆಯನ್ನು ಬಳಸುವ ಸಾಧನಗಳಲ್ಲಿನ ಸುಧಾರಣೆಗಳು ಸ್ಥಳೀಯ ಕಟ್ಟಿಗೆ ಪೂರೈಕೆಗಳನ್ನು ಸುಧಾರಿಸಬಹುದು.

ಸೌದೆಯ ಕೊಯ್ಲು ಅಥವಾ ಸಂಗ್ರಹಣೆ ಪ್ರದೇಶ ಮತ್ತು ಸಂಸ್ಕೃತಿಯೊಂದಿಗೆ ಬದಲಾಗುತ್ತದೆ. ಕೆಲವು ಸ್ಥಳಗಳು ಸೌದೆ ಸಂಗ್ರಹಣೆಗಾಗಿ ನಿರ್ದಿಷ್ಟ ಪ್ರದೇಶಗಳನ್ನು ಹೊಂದಿರುತ್ತವೆ. ಇತರ ಸ್ಥಳಗಳು ಸೌದೆಯ ಸಂಗ್ರಹಣೆಯನ್ನು ಹೊಲ ಸರದಿ ಪ್ರಕ್ರಿಯೆಯ ಭಾಗವಾಗಿ ಆಹಾರ ಬೆಳೆಯಲು ಜಮೀನನ್ನು ಸಿದ್ಧಗೊಳಿಸುವ ಆವರ್ತನದಲ್ಲಿ ಏಕೀಕರಿಸಬಹುದು. ಸಂಗ್ರಹಣೆಯು ಗುಂಪು, ಕುಟುಂಬ ಅಥವಾ ವೈಯಕ್ತಿಕ ಚಟುವಟಿಕೆಯಾಗಿರಬಹುದು. ಸೌದೆಯ ಕೊಯ್ಲಿನ ಉಪಕರಣಗಳು ಮತ್ತು ವಿಧಾನಗಳು ವೈವಿಧ್ಯಮಯವಾಗಿವೆ.

ವಿಶ್ವದ ಬಹುತೇಕ ಭಾಗಗಳಲ್ಲಿ, ಸೌದೆಯನ್ನು ಕೊಯ್ಲಿನ ಸಮಯದಲ್ಲಿ ಮಾತ್ರ ಸಾರಿಗೆಗಾಗಿ ಸಿದ್ಧಗೊಳಿಸಲಾಗುತ್ತದೆ. ನಂತರ ಅದನ್ನು ಇಂಧನವಾಗಿ ಬಳಸುವ ಸ್ಥಳದ ಹತ್ತಿರಕ್ಕೆ ಸಾಗಿಸಿ ಸಿದ್ಧಗೊಳಿಸಲಾಗುತ್ತದೆ. ಸೌದೆಯಿಂದ ಇದ್ದಿಲನ್ನು ಮಾಡುವ ಪ್ರಕ್ರಿಯೆಯು ಸೌದೆಯ ಕೊಯ್ಲಿನ ಸ್ಥಳದಲ್ಲಿ ನಡೆಯಬಹುದು.

ಬಹುತೇಕ ಸೌದೆಗೆ ಸೀಳುವಿಕೆ ಅಗತ್ಯವಾಗಿದೆ, ಮತ್ತು ಇದರಿಂದ ಹೆಚ್ಚು ಮೇಲ್ಮೈ ಪ್ರದೇಶ ಒಡ್ಡಲ್ಪಟ್ಟು ಸೌದೆಯು ಕ್ಷಿಪ್ರವಾಗಿ ಒಣಗುತ್ತದೆ. ಇಂದು ಬಹುತೇಕ ಸೀಳುವಿಕೆ ಜಲಚಾಲಿತ ಸೀಳು ಯಂತ್ರದಿಂದ ಆಗುತ್ತದೆ, ಆದರೆ ಸೌದೆಯನ್ನು ಮೌಲ್‍ನಿಂದಲೂ ಸೀಳಬಹುದು.

ಇಂಧನಗಳು
ಅಡುಗೆ

ಅಡುಗೆ ಶಾಖವನ್ನು ಬಳಸಿ ಸೇವನೆಗೆ ಆಹಾರವನ್ನು ತಯಾರಿಸುವ ಕಲೆ, ತಂತ್ರಜ್ಞಾನ ಮತ್ತು ಕುಶಲಕರ್ಮ. ತೆರೆದ ಬೆಂಕಿ ಮೇಲೆ ಆಹಾರವನ್ನು ಗ್ರಿಲ್ ಮಾಡುವುದರಿಂದ ಹಿಡಿದು ವಿದ್ಯುತ್ ಒಲೆಗಳನ್ನು ಬಳಸುವುದರವರೆಗೆ, ವಿವಿಧ ಬಗೆಯ ಅವನ್‍ಗಳಲ್ಲಿ ಬೇಕ್ ಮಾಡುವುದರವರೆಗೆ, ಅಡುಗೆ ತಂತ್ರಗಳು ಮತ್ತು ಪದಾರ್ಥಗಳು ವಿಶ್ವದಾದ್ಯಂತ ವ್ಯಾಪಕವಾಗಿ ಬದಲಾಗುತ್ತವೆ, ಮತ್ತು ಅನನ್ಯ ಪಾರಿಸರಿಕ, ಆರ್ಥಿಕ, ಮತ್ತು ಸಾಂಸ್ಕೃತಿಕ ಪರಂಪರೆಗಳು ಮತ್ತು ಪ್ರವೃತ್ತಿಗಳನ್ನು ಪ್ರತಿಬಿಂಬಿಸುತ್ತವೆ. ಅಡುಗೆಯ ರೀತಿಗಳು ಮತ್ತು ಪ್ರಕಾರಗಳು ಒಬ್ಬ ವೈಯಕ್ತಿಕ ಅಡುಗೆಗಾರನು ಹೊಂದಿರುವ ಕೌಶಲ ಮತ್ತು ತರಬೇತಿಯ ಬಗೆಯನ್ನು ಅವಲಂಬಿಸಿವೆ. ತಮ್ಮ ಸ್ವಂತ ಮನೆಗಳಲ್ಲಿ ಜನರು ಮತ್ತು ಉಪಾಹಾರ ಗೃಹಗಳು ಮತ್ತು ಇತರ ಆಹಾರ ಮಳಿಗೆಗಳಲ್ಲಿ ವೃತ್ತಿಪರ ಬಾಣಸಿಗರು ಮತ್ತು ಶೆಫ್‍ಗಳು ಅಡುಗೆ ಮಾಡುತ್ತಾರೆ. ಮೀನ ನ್ನು ನಿಂಬೆ ರಸದಲ್ಲಿರುವ ಆಮ್ಲಗಳಿಂದ ಬೇಯಿಸುವ ಒಂದು ಸಾಂಪ್ರದಾಯಿಕ ದಕ್ಷಿಣ ಅಮೇರಿಕಾದ ಖಾದ್ಯವಾದ ಸವೀಚೆಯಂತಹ, ಶಾಖದ ಉಪಸ್ಥಿತಿಯಿರದೆ ರಾಸಾಯನಿಕ ಕ್ರಿಯೆಗಳ ಮೂಲಕವೂ ಅಡುಗೆ ಆಗಬಹುದು.

ಶಾಖ ಅಥವಾ ಬೆಂಕಿಯಿಂದ ಆಹಾರವನ್ನು ತಯಾರಿಸುವುದು ಮಾನವರಿಗೆ ಅನನ್ಯವಾದ ಒಂದು ಚಟುವಟಿಕೆ. ಅದು ಸುಮಾರು ೨ ಮಿಲಿಯ ವರ್ಷಗಳ ಹಿಂದೆ ಆರಂಭವಾಗಿರಬಹುದಾದರೂ, ಅದರ ಪುರಾತತ್ವ ಸಾಕ್ಷ್ಯಗಳು ೧ ಮಿಲಿಯ ವರ್ಷ ಹಿಂದೆಗಿಂತ ಹೆಚ್ಚು ಹೋಗುವುದಿಲ್ಲ.

ಭಿನ್ನ ಪ್ರದೇಶಗಳಲ್ಲಿ ನಾಗರಿಕತೆಗಳ ನಡುವೆ ಕೃಷಿ, ವಾಣಿಜ್ಯ, ವ್ಯಾಪಾರ ಮತ್ತು ಸಾರಿಗೆಯ ವಿಸ್ತರಣೆ ಬಾಣಸಿಗರಿಗೆ ಅನೇಕ ಹೊಸ ಪದಾರ್ಥಗಳನ್ನು ನೀಡಿತು. ನೀರನ್ನು ಹಿಡಿಯಲು ಮತ್ತು ಕುದಿಸಲು ಕುಂಬಾರಿಕೆಯ ಆವಿಷ್ಕಾರದಂತಹ, ಹೊಸ ಆವಿಷ್ಕಾರಗಳು ಮತ್ತು ತಂತ್ರಜ್ಞಾನಗಳು ಅಡುಗೆ ತಂತ್ರಗಳನ್ನು ವಿಸ್ತರಿಸಿದವು. ಬಡಿಸಲಾದ ತಿನಿಸಿನ ರುಚಿಯನ್ನು ಮತ್ತಷ್ಟು ಹೆಚ್ಚಿಸಲು ಕೆಲವು ಆಧುನಿಕ ಬಾಣಸಿಗರು ಆಹಾರ ತಯಾರಿಕೆಗೆ ಮುಂದುವರಿದ ವಿಧಾನಗಳನ್ನು ಅನ್ವಯಿಸುತ್ತಾರೆ.

ಅಡುಗೆಯಲ್ಲಿನ ಬಹುತೇಕ ಪದಾರ್ಥಗಳನ್ನು ಜೀವಿಗಳಿಂದ ಪಡೆಯಲಾಗುತ್ತದೆ. ತರಕಾರಿಗಳು, ಹಣ್ಣುಗಳು, ಧಾನ್ಯಗಳು ಮತ್ತು ಕರಟಕಾಯಿಗಳು, ಜೊತೆಗೆ ಮೂಲಿಕೆಗಳು ಮತ್ತು ಸಾಂಬಾರ ಪದಾರ್ಥಗಳು ಸಸ್ಯಗಳಿಂದ ಬಂದರೆ, ಮಾಂಸ, ಮೊಟ್ಟೆಗಳು ಮತ್ತು ಕ್ಷೀರೋತ್ಪನ್ನಗಳು ಪ್ರಾಣಿಗಳಿಂದ ಬರುತ್ತವೆ. ಅಣಬೆಗಳು ಮತ್ತು ಬೇಕಿಂಗ್‍ನಲ್ಲಿ ಬಳಸುವ ಮಡ್ಡಿ ಶಿಲೀಂಧ್ರಗಳ ಬಗೆಗಳು. ಬಾಣಸಿಗರು ನೀರು ಮತ್ತು ಉಪ್ಪಿನಂತಹ ಖನಿಜಗಳನ್ನೂ ಬಳಸುತ್ತಾರೆ. ಬಾಣಸಿಗರು ವೈನ್ ಅಥವಾ ಮದ್ಯಗಳನ್ನೂ ಬಳಸಬಹುದು.

ಉಲ್ಲೇಖಗಳು

ಆಹಾರ ತಯಾರಿಕೆ
ಪಿಂಗಳ

ಪಿಂಗಳನನ್ನು (ದೇವನಾಗರಿ ಲಿಪಿ: पिङ्गल piṅgala) ಸಂಸ್ಕೃತ ಛಂಧಶಾಸ್ತ್ರ ಅಥವಾ ಛಂಧಸೂತ್ರದ ಮೂಲ ಕರ್ತೃವೆಂದು ಭಾವಿಸಲಾಗಿದೆ.

ಪಿಂಗಳನ ಬಗ್ಗೆ ಲಭ್ಯವಿರುವ ವಿವರಗಳು ಬಹಳ ಕಡಿಮೆಯಾದರೂ, ಹಲವು ಭಾರತೀಯ ಕೃತಿಗಳಲ್ಲಿ ಪಾಣಿನಿ ಮಹರ್ಷಿಯ (ಕ್ರಿ.ಪೂ. ೪ನೇ ಶತಮಾನ) ತಮ್ಮನಾಗಿಯೂ ಅಥವಾ ಪತಂಜಲಿ (ಕ್ರಿ.ಪೂ. ೨ನೇ ಶತಮಾನ) ಮಹರ್ಷಿಯಾಗಿಯೂ ಬಿಂಬಿಸಲಾಗಿದೆ.

ಛಂಧಶಾಸ್ತ್ರವನ್ನು ಎಂಟು ವರ್ಗಗಳಲ್ಲಿ ಸೂತ್ರಗಳನ್ನಾಗಿ ವಿವರಿಸಲಾಗಿದೆ. ಛಂಧಶಾಸ್ತ್ರದ ಕಾಲಘಟ್ಟವನ್ನು ಕ್ರಿಸ್ತಪೂರ್ವದಂತ್ಯದ ಆಸುಪಾಸೆಂದು ಅಂದಾಜಿಸಲಾಗಿದ್ದು, ವೇದಶಾಸ್ತ್ರಗಳು ಶಾಸ್ತ್ರೀಯ ಮಹಾಕೃತಿಗಳ ಉಗಮಕ್ಕೆ ಎಡೆಮಾಡಿಕೊಡಲಾರಂಭಿಸಿದುವು. ಮೂಲ ಛಂಧಸ್ಸಿನ ಸೂತ್ರಗಳನ್ನು ಸಾಮಾನ್ಯ ಜನರಿಗೆ ಅರಿವಾಗುವಂತೆ ಮಾಡಿದ ಕೀರ್ತಿ ೧೦ನೇ  ಶತಮಾನದ ಗಣಿತಶಾತ್ರಜ್ಞ ಹಲಾಯುಧನಿಗೆ ಸೇರುತ್ತದೆ.

ಸಂಖ್ಯಾಶಾಸ್ತ್ರ 
ದ್ವಿಮಾನ ಸಂಖ್ಯಾ ಪದ್ಧತಿಯ ಮೊಟ್ಟಮೊದಲ ಬಳಕೆ ಮತ್ತದರ ವಿವರಣೆಯನ್ನು ಛಂಧಶಾಸ್ತ್ರವು ಲಘು ಮತ್ತು ದೀರ್ಘಾಕ್ಷರಗಳ ಬಳಕೆಗಳ ಮೂಲಕ ಒದಗಿಸುತ್ತದೆ. ಈ ವಿವರಣೆಗಳು ಈಗಿನ ದ್ವಿಪದೀಯ ಪ್ರಮೇಯವನ್ನು ಬಹಳವಾಗಿ ಹೋಲುತ್ತವೆ. ಹಲಾಯುಧನು ಈ ಸೂತ್ರಗಳನ್ನು ಸರಳೀಕರಿಸಿದಾಗ, ಅವುಗಳನ್ನು 'ಮೇರುಪ್ರಸ್ತಾರ' ಅಥವಾ, ಈಗ ಸಾಮಾನ್ಯವಾಗಿ ತಿಳಿದಿರುವ 'ಪಾಸ್ಕಲನ ತ್ರಿಕೋನ'ದ ರೂಪದಲ್ಲಿ ಪ್ರಸ್ತಾಪಿಸಿದ್ದಾನೆ. ಪಿಂಗಳನ ಸೂತ್ರಗಳಲ್ಲಿ ಪ್ರಸ್ತಾಪಿಸಿರುವ 'ಮಾತ್ರಾಮೇರು', ಈಗಿನ 'ಫಿಬೋನಾಕಿ ಸಂಖ್ಯೆ' ಎಂದೇ ಪ್ರಸಿದ್ಧಿಪಡೆದಿದೆ.

ಪಿಂಗಳನು ತನ್ನ ಸೂತ್ರಗಳಲ್ಲಿ ಬಳಸಿರುವ ಲಘು (ಹೃಸ್ವ) ಹಾಗು ಗುರು (ದೀರ್ಘ) ಸಂಕೇತಗಳನ್ನು ಈಗಿನ ದ್ವಿಮಾನ ಸಂಖ್ಯಾ ಪದ್ಧತಿಯಲ್ಲಿ ೦ ಮತ್ತು ೧ ಎಂದು ಗುರುತಿಸಲ್ಪಡುವುದರಿಂದ, ಕೆಲವೊಮ್ಮೆ (ತಪ್ಪಾಗಿ) ಸೊನ್ನೆಯ ಬಳಕೆಯ ಮೂಲ ಪ್ರಯೋಗದ ಕೀರ್ತಿಯನ್ನು ಪಿಂಗಳನಿಗೇ ನೀಡುವುದಿದೆ. ದೊರೆತಿರುವ ಇತರೆ ಪುರಾವೆಗಳನ್ನಾಧರಿಸಿ ಶೂನ್ಯದ ಸ್ಥಾನಿಕ ಬಳಕೆ ಪ್ರಾರಂಭವಾಗಿದ್ದು ಕ್ರಿ.ಶ. ೭ನೇ ಶತಮಾನದ ಈಚೆಗೆ ಎಂದೂ, ಇದರ ಬಳಕೆಯು ಹಲಾಯುಧನಿಗೆ ತಿಳಿದಿರಬಹುದಾದರೂ, ಪಿಂಗಳನಿಗೆ ತಿಳಿದಿರುವುದು ಸಾಧ್ಯವಿರುವುದಿಲ್ಲವೆಂದು ಭಾವಿಸಲಾಗಿದೆ.

ಟಿಪ್ಪಣಿ

ಇದನ್ನೂ ನೋಡಿ 
 Chandas
 Sanskrit prosody
 Indian mathematics
 Indian mathematicians
 History of the binomial theorem
 List of Indian mathematicians

ವ್ಯಾಕರಣ
ಗೂಗಲ್ ನ್ಯೂಸ್

ಗೂಗಲ್ ನ್ಯೂಸ್ (Google news) ಜಾಹೀರಾತು ಬೆಂಬಲಿತ  ಸಾವಿರಾರು ಸುದ್ದಿ ವೆಬ್ಸೈಟ್ಗಲಿಂದ ಸುದ್ದಿ ಆಯ್ಕೆಮಾಡಿ   ನ್ಯೂಸ್ ಒದಗಿಸುವ ಗೂಗಲ್ ನಿಂದ ಕಾರ್ಯನಿರ್ವಹಿಸುವ ಒಂದು  ಸುದ್ದಿ ಸಂಗ್ರಾಹಕ ಆಗಿದೆ.ಬೀಟಾ ಆವೃತ್ತಿಯನ್ನು 2002 ರ ಸೆಪ್ಟೆಂಬರ್ನಲ್ಲಿ ಪ್ರಾರಂಭಿಸಲಾಯಿತು ಹಾಗೂ ಜನವರಿ 2006 ರಲ್ಲಿ ಅಧಿಕೃತವಾಗಿ ಬಿಡುಗಡೆ  ಮಾಡಲಾಯಿತು. ಆರಂಭಿಕ ಕಲ್ಪನೆಯನ್ನು ಕೃಷ್ಣ ಭರತ್ ಅಭಿವೃದ್ಧಿಪಡಿಸಿದರು.

ವಿವರಗಳು
ಗೂಗಲ್ ನ್ಯೂಸ್ ವಿಶ್ವಾದ್ಯಂತ 4500 ಕ್ಕೂ ಹೆಚ್ಚು ನ್ಯೂಸ್ ಮೂಲಗಳಿಂದ ಸುದ್ದಿ  ತೆಗೆದುಕೊಳ್ಳುತ್ತದೆ.ಮಾರ್ಚ್ 2012ರ ಪ್ರಕಾರ 28 ಭಾಷೆಗಳ  60 ಹೆಚ್ಚು  ಆವೃತ್ತಿಗಳ  ಲಭ್ಯವಿದ್ದವು. ಸೆಪ್ಟೆಂಬರ್ 2015 ರಂತೆ 35 ಭಾಷೆಗಳಲ್ಲಿ  ಗೂಗಲ್ ನ್ಯೂಸ್ ಲಭ್ಯವಿದೆ.

ಲಭ್ಯವಿರುವ ಭಾಷೆಗಳು

ಅರೇಬಿಕ್,.
ಬಂಗಾಳಿ.
ಬಲ್ಗೇರಿಯನ್
ಕ್ಯಾಂಟನೀಸ್, 
ಚೀನೀ,
ಜೆಕ್, 
ಡಚ್, 
ಇಂಗ್ಲೀಷ್, 
ಫ್ರೆಂಚ್, 
ಜರ್ಮನ್, 
ಗ್ರೀಕ್, 
ಹೀಬ್ರೂ,
ಹಿಂದಿ, 
ಹಂಗೇರಿಯನ್, 
ಇಟಾಲಿಯನ್,
ಇಂಡೋನೇಷಿಯನ್, 
ಜಪಾನೀಸ್,
ಕೊರಿಯನ್,
ಲಟ್ವಿಯನ್, 
ಲಿಥುವೇನಿಯನ್, 
ಮಲಯಾಳಂ, 
ನಾರ್ವೇಜಿಯನ್, 
ಪೋಲಿಷ್, 
ಪೋರ್ಚುಗೀಸ್, 
ರೊಮೇನಿಯನ್, 
ರಷ್ಯನ್, 
ಸರ್ಬಿಯನ್, 
ಸ್ಪ್ಯಾನಿಷ್, 
ಸ್ವೀಡಿಷ್, 
ತಮಿಳು, 
ತೆಲುಗು
ಥಾಯ್, 
ಟರ್ಕಿಷ್, 
ಉಕ್ರೈನಿಅನಂದ್
ವಿಯೆಟ್ನಾಮೀಸ್.

ಸೇವೆ ಒಳಗೆ ವಿವಿಧ ಸುದ್ದಿ ವೆಬ್ಸೈಟ್ಗಳಲ್ಲಿ ಕಳೆದ 30 ದಿನಗಳ ಕಾಣಿಸಿಕೊಂಡ ಸುದ್ದಿ ಲೇಖನಗಳು ಆವರಿಸುತ್ತದೆ.ಗೂಗಲ್ ಒಟ್ಟುನ್ಯೂಸ್ 25,000 ಪ್ರಕಾಶಕರ ವಿಷಯವನ್ನು ಒಟ್ಟುಗೂಡಿಸುತ್ತದೆ.ಇಂಗ್ಲೀಷ್ ಭಾಷೆಯಲ್ಲಿ 4,500 ಸೈಟ್ಗಳು ಇವೆ.ತನ್ನ ಮುಖಪುಟದಲ್ಲಿ ಸುಮಾರು ಲೇಖನದ ಮೊದಲ 200 ಪಾತ್ರಗಳು ಮತ್ತು ತನ್ನ ದೊಡ್ಡ ವಿಷಯಗಳ ಲಿಂಕ್ ಒದಗಿಸುತ್ತದೆ.

ಇವನ್ನೂ ನೋಡಿ
ಆಪಲ್ ನ್ಯೂಸ್
ಅಸ್ಕ್ ಬಿಗ್ ನ್ಯೂಸ್
ಬಿಗನ್ಯೂಸ್.ಬಿಜ್
ಗೂಗಲ್ ಫಾಸ್ಟ್ ಫ್ಲಿಪ್
ಗೂಗಲ್ ಸುದ್ದಿಗಳು ಮತ್ತು ಹವಾಮಾನ
ಗೂಗಲ್ ಪ್ಲೇ ನ್ಯೂಸ್ಸ್ಟ್ಯಾಂಡ್
ಗೂಗಲ್ ಸರ್ಚ್
ಟೆಚ್ಮೆಮೆ
ಯಾಹೂ ನ್ಯೂಸ್

ಉಲ್ಲೇಖಗಳು

ಅಂತರಜಾಲತಾಣ
ಅಡ್ಡಹೆಸರು

ಅಡ್ಡಹೆಸರು ಪರಿಚಿತ ವ್ಯಕ್ತಿ, ಸ್ಥಳ, ಅಥವಾ ವಸ್ತುವಿನ ಸರಿಯಾದ ಹೆಸರಿಗೆ ಒಂದು ಬದಲಿ ಹೆಸರು ಮತ್ತು ಪ್ರೀತಿ ಅಥವಾ ಅಣಕದ ಉದ್ದೇಶಕ್ಕಾಗಿ ಬಳಸಲಾಗುತ್ತದೆ.

ಅಕ್ಕರೆಯಿರುವ ಇಬ್ಬರ ಅಥವಾ ಭಾವನಾತ್ಮಕ ಬಂಧವಿರುವವರ ನಡುವೆ ಪ್ರೀತಿಯ ಅಡ್ಡಹೆಸರನ್ನು ಸೂಚಿಸಲು ಮುದ್ದುಹೆಸರು ಪದವನ್ನು ಬಳಸಲಾಗುತ್ತದೆ. ಅಲ್ಪಾರ್ಥಕ ಹೆಸರು ಎಂಬ ಪದವು ಕಿರಿತನವನ್ನು ತಿಳಿಸುವ ಅಡ್ಡಹೆಸರುಗಳನ್ನು ಸೂಚಿಸುತ್ತದೆ, ಹಾಗಾಗಿ ಪ್ರೀತಿ ಅಥವಾ ಅನ್ಯೋನ್ಯತೆ (ಉದಾ. ಮಕ್ಕಳನ್ನು ಉಲ್ಲೇಖಿಸುವುದು), ಅಥವಾ ತಿರಸ್ಕಾರದಿಂದ ಪರಿಗಣಿಸಿದ ಯಾವುದನ್ನೋ ಸೂಚಿಸುತ್ತದೆ.

ಎರಡರ ನಡುವಿನ ವ್ಯತ್ಯಾಸ ಹಲವುವೇಳೆ ಅಸ್ಪಷ್ಟವಾಗಿರುತ್ತದೆ. ಅದು ಪ್ರೀತಿ ಮತ್ತು ವಿನೋದದ ಒಂದು ರೂಪ. ಪರಿಕಲ್ಪನೆಯಾಗಿ, ಅದು ಗುಪ್ತನಾಮ ಮತ್ತು ವೇದಿಕೆಯ ಹೆಸರು ಎರಡರಿಂದಲೂ ಭಿನ್ನವಾಗಿದೆ, ಮತ್ತು ಶೀರ್ಷಿಕೆಯಿಂದಲೂ ಭಿನ್ನವಾಗಿದೆ (ಉದಾ. ಕಾರಂಜಿಗಳ ನಗರ), ಆದರೆ, ಈ ಪರಿಕಲ್ಪನೆಗಳಲ್ಲಿ ಅತಿಕ್ರಮಣವಿರಬಹುದು.

ಮಾನಿಕರ್ ಅಂದರೂ ಅಡ್ಡಹೆಸರು ಅಥವಾ ವೈಯಕ್ತಿಕ ಹೆಸರು ಎಂದು. ಈ ಶಬ್ದವು ವೈಯಕ್ತಿಕ ಹೆಸರುಗಳನ್ನು ಹಿಂದಿನ ಅಡ್ಡಹೆಸರುಗಳಿಂದ ಸರಿಯಾದ ಹೆಸರುಗಳಾದ ಅಡ್ಡಹೆಸರುಗಳಿಂದ ಭೇದಮಾಡುತ್ತದೆ. ಬಾಬ್ ಮತ್ತು ರಾಬ್ ಆಂಗ್ಲ ಉದಾಹರಣೆಗಳು, ಇವೆರಡೂ ರಾಬರ್ಟ್ ಹೆಸರಿನ ಅಡ್ಡಹೆಸರು ರೂಪಾಂತರಗಳು.

ಅಡ್ಡಹೆಸರನ್ನು ಹಲವುವೇಳೆ ಅಪೇಕ್ಷಣೀಯವೆಂದು ಪರಿಗಣಿಸಲಾಗುತ್ತದೆ, ಮತ್ತು ಅಂಗೀಕಾರದ ಒಂದು ರೂಪವನ್ನು ಸಂಕೇತಿಸುತ್ತದೆ, ಆದರೆ ಕೆಲವೊಮ್ಮೆ ಅಣಕದ ಒಂದು ರೂಪವಾಗಿರಬಹುದು.

ಆಂಗ್ಲ-ಅಮೇರಿಕನ್ ಸಂಸ್ಕೃತಿಯಲ್ಲಿ, ಅಡ್ಡಹೆಸರು ಹಲವುವೇಳೆ ಒಬ್ಬ ವ್ಯಕ್ತಿಯ ಸರಿಯಾದ ಹೆಸರನ್ನು ಮೊಟಕುಗೊಳಿಸುವುದರ ಮೇಲೆ ಆಧಾರಿತವಾಗಿರುತ್ತದೆ. ಆದರೆ, ಇತರ ಸಮಾಜಗಳಲ್ಲಿ, ಇದು ಇಲ್ಲದಿರಬಹುದು.

ಭಾರತೀಯ ಸಮಾಜದಲ್ಲಿ, ಉದಾಹರಣೆಗೆ, ಸಾಮಾನ್ಯವಾಗಿ ಜನರು ಕನಿಷ್ಠಪಕ್ಷ ಒಂದು ಅಡ್ಡಹೆಸರನ್ನು (ಅಕ್ಕರೆ ಹೆಸರು) ಹೊಂದಿರುತ್ತಾರೆ ಮತ್ತು ಈ ಅಕ್ಕರೆ ಹೆಸರುಗಳು ಸಾಮಾನ್ಯವಾಗಿ ವ್ಯಕ್ತಿಯ ಸರಿಯಾದ ಹೆಸರಿಗೆ ಸಂಬಂಧಿಸಿರುವುದಿಲ್ಲ. ಭಾರತೀಯ ಅಡ್ಡಹೆಸರುಗಳು ಹಲವುವೇಳೆ ಒಂದು ಕ್ಷುಲ್ಲಕ ಶಬ್ದ ಅಥವಾ ಅಲ್ಪಾರ್ಥಕ ಪದವಾಗಿರುತ್ತವೆ (ಉದಾಹರಣೆಗೆ ಬಬ್ಲು, ಡಬ್ಬು, ಬಂಟಿ, ಬಬ್ಲಿ, ಗುಡಿಯಾ, ಗೋಲು, ಸೋನು, ಛೋಟು, ರಾಜು, ಆದಿ, ರೀತು, ಇತ್ಯಾದಿ).

ಹೆಸರುಗಳು
ಹ್ಯಾಮ್‍ಬರ್ಗರ್: ದಿ ಮೋಷನ್ ಪಿಕ್ಚರ್

ಹ್ಯಾಮ್‍ಬರ್ಗರ್: ದಿ ಮೋಷನ್ ಪಿಕ್ಚರ್ ೧೯೮೬ರಲ್ಲಿ ಬಿಡುಗಡೆಯಾದ ಒಂದು ಹಾಸ್ಯ ಚಲನಚಿತ್ರ. ಮೈಕ್ ಮಾರ್‍ವಿನ್ ನಿರ್ದೇಶಿಸಿರುವ ಈ ಚಿತ್ರದಲ್ಲಿ ಲೇಃ ಮೆಕ್‍ಕ್ಲೋಸ್ಕೀ ನಾಯಕನಾಗಿ ನಟಿಸಿದ್ದಾರೆ. ಈ ಚಿತ್ರವು ಮೆಕ್‍ಡೊನಾಲ್ಡ್ ಸಂಸ್ಥೆಯ "ಹ್ಯಾಮ್‍ಬರ್ಗರ್ ಯೂನಿವರ್ಸಿಟಿ" ಯೋಜನೆಯಿಂದ ಬಹಳವಾಗಿ ಪ್ರೇರೇಪಿತಗೊಂಡಿದೆ.

ಉಲ್ಲೇಖಗಳು 

ಚಲನಚಿತ್ರಗಳು
ಗುರಾಣಿ

ಗುರಾಣಿ ಕೈಯಲ್ಲಿ ಹಿಡಿಯಲಾದ ಅಥವಾ ಮಣಿಕಟ್ಟು ಅಥವಾ ಮುಂಗೈ ಮೇಲೆ ಏರಿಸಲಾದ ವೈಯಕ್ತಿಕ ರಕ್ಷಾಕವಚದ ಒಂದು ತುಂಡು. ನಿಕಟ ವ್ಯಾಪ್ತಿಯ ಶಸ್ತ್ರಾಸ್ತ್ರಗಳಿಂದ ಅಥವಾ ಬಾಣಗಳಂತಹ ಉತ್‍ಕ್ಷೇಪಕಗಳಿಂದಾಗಬಹುದಾದ ನಿರ್ದಿಷ್ಟ ದಾಳಿಗಳಿಗೆ ತಡೆಯೊಡ್ಡಲು ಗುರಾಣಿಗಳನ್ನು ಬಳಸಲಾಗುತ್ತದೆ, ನಿಷ್ಕ್ರಿಯ ರಕ್ಷಣೆ ಒದಗಿಸುವ ಬದಲು ಕ್ರಿಯಾತ್ಮಕ ತುಂಡುಗಳ ಮೂಲಕ.

ಗುರಾಣಿಗಳು ಗಾತ್ರದಲ್ಲಿ ಬಹುಮಟ್ಟಿಗೆ ಬದಲಾಗುತ್ತವೆ, ಬಳಕೆದಾರನ ಸಂಪೂರ್ಣ ಶರೀರವನ್ನು ರಕ್ಷಿಸುವ ದೊಡ್ಡ ಫಲಕಗಳಿಂದ ಹಿಡಿದು ಕೈಕೈ ಹೊಡೆದಾಟದ ಬಳಕೆಗೆ ಉದ್ದೇಶಿತವಾದ ಸಣ್ಣ ಮಾದರಿಗಳವರೆಗೆ (ಉದಾ. ಬಕ್ಲರ್). ಗುರಾಣಿಗಳು ದಪ್ಪದಲ್ಲಿಯೂ ಬಹಳವಾಗಿ ಬದಲಾಗುತ್ತವೆ; ಈಟಿಗಳು ಮತ್ತು ಅಡ್ಡಬಿಲ್ಲಿನ ಬಾಣಗಳ ಅಪ್ಪಳಿಕೆಯಿಂದ ಸೈನಿಕರನ್ನು ರಕ್ಷಿಸಲು ಕೆಲವು ಗುರಾಣಿಗಳು ತುಲನಾತ್ಮಕವಾಗಿ ಆಳ, ಹೀರಿಕೊಳ್ಳಬಲ್ಲ, ಕಟ್ಟಿಗೆ ಫಲಕಗಳಿಂದ ತಯಾರಾದರೆ, ಇತರ ಗುರಾಣಿಗಳು ತೆಳ್ಳಗೆ ಹಗುರಾಗಿದ್ದವು ಮತ್ತು ಮುಖ್ಯವಾಗಿ ಅಲಗಿನ ಹೊಡೆತ/ತಿವಿತಗಳನ್ನು ತಪ್ಪಿಸಲು ವಿನ್ಯಾಸಗೊಂಡಿದ್ದವು. ಅಂತಿಮವಾಗಿ, ಗುರಾಣಿಗಳು ಆಕಾರದಲ್ಲಿ ಬಹಳವಾಗಿ ಬದಲಾಗುತ್ತವೆ, ವರ್ತುಲತೆಯಿಂದ ಹಿಡಿದು ಕೋನೀಯತೆವರೆಗೆ, ಪ್ರಮಾಣಾನುಗುಣ ಉದ್ದ ಮತ್ತು ಅಗಲದಲ್ಲಿ, ಸಮರೂಪತೆ ಮತ್ತು ಅಂಚು ಮಾದರಿಯಲ್ಲಿ; ವಿಭಿನ್ನ ಆಕಾರಗಳು ಕಾಲಾಳು ಪಡೆ ಅಥವಾ ಅಶ್ವಸೈನ್ಯಕ್ಕೆ ಹೆಚ್ಚು ಉತ್ತಮ ರಕ್ಷಣೆ ನೀಡುತ್ತವೆ, ಸಾಗಿಸುವಿಕೆಯನ್ನು ಹೆಚ್ಚಿಸುತ್ತವೆ, ಒದಗಿಸುತ್ತವೆ, ಹಡಗು ರಕ್ಷಣೆ ಅಥವಾ ಶಸ್ತ್ರದಂತಹ ಆನುಷಂಗಿಕ ಬಳಕೆಗಳನ್ನು ಒದಗಿಸುತ್ತವೆ ಮತ್ತು ಇತ್ಯಾದಿ.

ಪೂರ್ವೇತಿಹಾಸದಲ್ಲಿ ಮತ್ತು ಅತ್ಯಂತ ಮೊದಲಿನ ನಾಗರಿಕತೆಗಳ ಯುಗದ ಅವಧಿಯಲ್ಲಿ, ಗುರಾಣಿಗಳು ಕಟ್ಟಿಗೆ, ಪ್ರಾಣಿ ಚರ್ಮ, ಹೆಣೆದ ಜೊಂಡು ಅಥವಾ ಬೆತ್ತದಿಂದ ತಯಾರಾಗುತ್ತಿದ್ದವು. ಶಾಸ್ತ್ರೀಯ ಪ್ರಾಚೀನತೆ, ವಲಸೆ ಅವಧಿ ಮತ್ತು ಮಧ್ಯಯುಗದಲ್ಲಿ, ಅವು ಸಾಮಾನ್ಯವಾಗಿ ಪಾಪ್ಲರ ಮರ, ಲೈಮ್ ಅಥವಾ ಬೇರೊಂದು ಒಡಕು ನಿರೋಧಕ ನಾಟದಿಂದ ನಿರ್ಮಾಣಗೊಳ್ಳುತ್ತಿದ್ದವು, ಮತ್ತು ಕೆಲವು ನಿದರ್ಶನಗಳಲ್ಲಿ ತೊಗಲು ಅಥವಾ ಕಚ್ಚಾತೊಗಲಿನಂತಹ ವಸ್ತುವಿನಿಂದ ಹೊದಿಸಲ್ಪಡುತ್ತಿದ್ದವು ಮತ್ತು ಹಲವುವೇಳೆ ಲೋಹದ ಗುಬುಟು, ಅಂಚು ಅಥವಾ ಪಟ್ಟಿಗಳಿಂದ ಬಲಪಡಿಸಲಾಗುತ್ತಿದ್ದವು. ಅವನ್ನು ಪದಾತಿಗಳು, ನೈಟ್‍ಗಳು ಮತ್ತು ಅಶ್ವದಳದವರು ಒಯ್ಯುತ್ತಿದ್ದರು.

ಉಲ್ಲೇಖಗಳು

ಆಯುಧಗಳು
ಪದಾತಿ ಪಡೆ

ಪದಾತಿ ಪಡೆ ಕಾಲ್ನಡಿಗೆಯಲ್ಲಿ ಮಿಲಿಟರಿ ಕದನದಲ್ಲಿ ಭಾಗವಹಿಸುವ ಸೇನೆಯ ಸಾಮಾನ್ಯ ವಿಭಾಗ. ನಿಕಟ ವ್ಯಾಪ್ತಿಯ ಕದನದಲ್ಲಿ ಶತ್ರುಗಳೊಂದಿಗೆ ಕಾದಾಡುವ ಸೈನಿಕರಾಗಿ, ಪದಾತಿಪಡೆ ಘಟಕಗಳು ಯುದ್ಧ ಚಟುವಟಿಕೆಗಳನ್ನು ಅತಿ ಹೆಚ್ಚು ಸಹಿಸಿಕೊಳ್ಳುತ್ತವೆ ಮತ್ತು ಸಾಮಾನ್ಯವಾಗಿ ಸೇನಾ ಕಾರ್ಯಾಚರಣೆಯಲ್ಲಿ ಅತಿ ಹೆಚ್ಚು ಸಂಖ್ಯೆಯ ಗಾಯಾಳುಗಳನ್ನು ಅನುಭವಿಸುತ್ತದೆ. ಐತಿಹಾಸಿಕವಾಗಿ, ಯುದ್ಧ ಪಡೆಗಳ ಅತ್ಯಂತ ಹಳೆಯ ವಿಭಾಗವಾಗಿ, ಪದಾತಿ ಪಡೆಯು ಒಂದು ಆಧುನಿಕ ಸೇನೆಯ ಈಟಿಯ ಮೊನೆಯಿದ್ದಂತೆ, ಮತ್ತು ನಿರಂತರವಾಗಿ ತರಬೇತಿ ಪಡೆಯುತ್ತದೆ ಮತ್ತು ಈ ತರಬೇತಿಯು ಸಾಮಾನ್ಯವಾಗಿ ಯುದ್ಧ ಪಡೆಗಳ ಇತರ ಯಾವುದೇ ವಿಭಾಗದ ತರಬೇತಿಗಿಂತ ಹೆಚ್ಚು ದೈಹಿಕವಾಗಿ ಬೇಡಿಕೆಯ ಮತ್ತು ಮಾನಸಿಕವಾಗಿ ಒತ್ತಡದ್ದಾಗಿರುತ್ತದೆ. ಅಮೇರಿಕಾದ ಪದಾತಿಪಡೆ ವಿಭಾಗ, ಕೆನಡಾದ ಪದಾತಿ ದಳ, ಬ್ರಿಟಿಷ್ ಸೇನೆಯ ಪದಾತಿಪಡೆ, ಆಸ್ಟ್ರೇಲಿಯಾದ ಪದಾತಿ ದಳ, ಕೆಲವು ಪದಾತಿ ಪಡೆಗಳ ಸಾಮಾನ್ಯ ಪ್ರಾತಿನಿಧ್ಯಗಳು.

ಪದಾತಿ ಪಡೆಯು ಮಿಲಿಟರಿ ವಾಹನಗಳಿಗೆ ದುರ್ಗಮವಾದ ಭೂಪ್ರದೇಶವನ್ನು ಪ್ರವೇಶಿಸಬಲ್ಲದು ಮತ್ತು ಅಲ್ಲಿ ಕುಶಲವಾಗಿ ಚಲಿಸಬಲ್ಲದು ಮತ್ತು ಹೆಚ್ಚು ನಿರಂತರ ವಿನಾಶಕಾರಿ ಸಾಮರ್ಥ್ಯದ ಸಿಬ್ಬಂದಿ ಒದಗಿತ ವೈಯಕ್ತಿಕ ಶಸ್ತ್ರಗಳನ್ನು ಬಳಸಬಲ್ಲದು. ಯುದ್ಧದಲ್ಲಿ ತೊಡಗಿಸಿಕೊಳ್ಳಲು ಆಧುನಿಕ ಪದಾತಿಗಳ ಸಾರಿಗೆ ಮತ್ತು ವಿತರಣಾ ತಂತ್ರಗಳು ಕವಾಯತು, ಯಾಂತ್ರೀಕೃತ ಸಾರಿಗೆ, ಧುಮುಕುಕೊಡೆಯಿಂದ ವಾಯವೀಯ ಇಳಿಕೆ ಅಥವಾ ಹೆಲಿಕಾಪ್ಟರ್‍ನಿಂದ ವಾಯು ದಾಳಿ ಮತ್ತು ಸಮುದ್ರದಿಂದ ಭೂಜಲ ಇಳಿಯುವಿಕೆಯನ್ನು ಒಳಗೊಂಡಿವೆ.

ಸಶಸ್ತ್ರ ಪಡೆಯ ವಿಭಾಗವಾಗಿ, ಯುದ್ಧದಲ್ಲಿ ಪದಾತಿ ಪಡೆಯ ಪಾತ್ರ ನಿಕಟ ವ್ಯಾಪ್ತಿಯಲ್ಲಿ ಶತ್ರುವಿನೊಂದಿಗೆ ತೊಡಗಿಕೊಳ್ಳುವುದು, ಅವರೊಡನೆ ಹೋರಾಡುವುದು ಮತ್ತು ಅವರನ್ನು ಕೊಲ್ಲುವುದು—ಉದ್ದಿಷ್ಟಕಾರ್ಯಕ್ಕೆ ಬೇಕಾದಂತೆ ಗುಂಡುಶಸ್ತ್ರ (ರೈಫ಼ಲ್, ಪಿಸ್ತೂಲು, ಮಷೀನ್ ಗನ್), ಅಂಚುಳ್ಳ ಆಯುಧ (ಚೂರಿ, ಕೋವಿ ಈಟಿ), ಅಥವಾ ಬರೀ ಕೈಗಳನ್ನು ಬಳಸಿ.

ಪದಾತಿ ಪಡೆಯು ಕಾಳಗದಲ್ಲಿ ಸಂಘಟಿತ ರಚನೆಗಳ ಬಳಕೆಯ ಮೇಲೆ ಅವಲಂಬಿಸುತ್ತದೆ. ಇವು ಕಾಲಕ್ರಮೇಣ ವಿಕಸನಗೊಂಡಿವೆ, ಆದರೆ ಪರಿಣಾಮಕಾರಿ ಪದಾತಿ ಪಡೆ ಅಭಿವೃದ್ಧಿ ಮತ್ತು ನಿಯೋಜನೆಯ ಪ್ರಮುಖ ಅಂಶವಾಗಿ ಉಳಿದಿವೆ. ೧೯ನೇ ಶತಮಾನದ ಕೊನೆಯವರೆಗೆ, ಪದಾತಿ ಘಟಕಗಳು ಬಹುತೇಕ ಭಾಗ ಶತ್ರುವಿನ ಸಂಪರ್ಕ ಆಗುವವರೆಗೆ ನಿಕಟ ರಚನೆಗಳಲ್ಲಿ ಬಳಸಲ್ಪಡುತ್ತಿದ್ದವು. ಇದು ದಂಡನಾಯಕರಿಗೆ ಘಟಕದ ಹಿಡಿತ ಉಳಿಸಿಕೊಳ್ಳಲು ಅನುಮತಿಸುತ್ತಿತ್ತು, ವಿಶೇಷವಾಗಿ ಕುಶಲ ಚಲನೆಯಲ್ಲಿ, ಜೊತೆಗೆ ಅಧಿಕಾರಿಗಳಿಗೆ ದರ್ಜೆಗಳ ನಡುವೆ ಶಿಸ್ತು ಕಾಪಾಡಲು ಅನುಮತಿಸುತ್ತಿತ್ತು.

ಸೇನಾ ಪಡೆಗಳು
ಜೈನ ಧರ್ಮದ ನೀತಿತತ್ವಗಳು

ಜೈನ ನೈತಿಕ ನಿಯಮಾವಳಿಯು ಎರಡು ಧರ್ಮಗಳನ್ನು ಅಥವಾ ನಡತೆಯ ನಿಯಮಗಳನ್ನು ವಿಧಿಸುತ್ತದೆ. ಒಂದು ಸಂನ್ಯಾಸಿಗಳಾಗಲು ಬಯಸುವವರಿಗೆ ಮತ್ತು ಇನ್ನೊಂದು ಶ್ರಾವಕರಿಗೆ (ಸಂಸಾರಿಗಳು). ಐದು ಮೂಲಭೂತ ವ್ರತಗಳನ್ನು ಎರಡೂ ಉಪಾಸಕರಿಗೆ ವಿಧಿಸಲಾಗಿದೆ. ಈ ವ್ರತಗಳನ್ನು ಶ್ರಾವಕರು ಭಾಗಶಃ ಪಾಲಿಸುತ್ತಾರೆ ಮತ್ತು ಇವನ್ನು ಅಣುವ್ರತಗಳು (ಸಣ್ಣ ವ್ರತಗಳು) ಎಂದು ಕರೆಯಲಾಗುತ್ತದೆ. ಸಂನ್ಯಾಸಿಗಳು ಈ ಐದು ವ್ರತಗಳನ್ನು ಹೆಚ್ಚು ಕಟ್ಟುನಿಟ್ಟಾಗಿ ಪಾಲಿಸುತ್ತಾರೆ ಮತ್ತು ಹಾಗಾಗಿ ಸಂಪೂರ್ಣ ಇಂದ್ರಿಯನಿಗ್ರಹವನ್ನು ಪಾಲಿಸುತ್ತಾರೆ. ಈ ಐದು ವ್ರತಗಳು ಯಾವುವೆಂದರೆ:-
 ಅಹಿಂಸೆ
 ಸತ್ಯ
 ಅಸ್ತೇಯ (ಕದಿಯದಿರುವುದು)
 ಬ್ರಹ್ಮಚರ್ಯ (ಮಿತಭೋಗಿತ್ವ)
 ಅಪರಿಗ್ರಹ
1. ಅಹಿಂಸೆ: ಸುಖವನ್ನು ಅಪೇಕ್ಷಿಸುವಾಗ ಪ್ರಮಾದದಿಂದಾಗಲಿ ಇತರ ಕಾರಣಗಳಿಂದಾಗಲಿ ಶರೀರದಿಂದ ಆತ್ಮವನ್ನು ಪ್ರತ್ಯೇಕಿಸುವುದಕ್ಕೆ ಹಿಂಸೆ ಎಂದು ಹೆಸರು. ಅಂಥ ಹಿಂಸೆಯನ್ನು ಮಾಡದಿರುವುದಕ್ಕೆ ಅಹಿಂಸೆ ಎಂದು ಹೆಸರು. ಆರಂಭಹಿಂಸೆ. ಉದ್ಯೋಗಹಿಂಸೆ, ವಿರೋಧಿಹಿಂಸೆ, ಸಂಕಲ್ಪಹಿಂಸೆ ಎಂದು ಹಿಂಸೆ ನಾಲ್ಕು ಪ್ರಕಾರವಾಗಿದೆ. ಅವುಗಳಲ್ಲಿ ಆರಂಭಹಿಂಸೆ, ಉದ್ಯೋಗಹಿಂಸೆಗಳನ್ನು ಗೃಹಸ್ಥನಾದವನು ಮಾಡದೆ ಜೀವಿಸುವುದು ಕಷ್ಟಸಾಧತ್ಯೆ. ನಮ್ಮನ್ನು ಕೊಲ್ಲಲು ಬಂದವರೊಡನೆ ಹೋರಾಡಿ ಆತ್ಮರಕ್ಷಣೆ ಮಾಡಿಕೊಳ್ಳುವುದು ವಿರೋಧಿಹಿಂಸೆ; ಸಂಕಲ್ಪಮಾಡಿ ಪ್ರಾಣಿಗಳನ್ನು ಕೊಲ್ಲುವುದು ಸಂಕಲ್ಪಹಿಂಸೆ. ಹಿಂಸೆಯಿಂದ ಪ್ರಾಣಿಗಳಿಗೆ ಬಹಳ ದುಃಖವಾಗುವುದರಿಂದ ಅಹಿಂಸೆಯನ್ನು ವ್ರತವೆಂಬಂತೆ ಆಚರಿಸಬೇಕು. 

2. ಸತ್ಯ: ಸುಳ್ಳನ್ನು ಎಂದೂ ಹೇಳಬಾರದು; ಅದರಿಂದ ಅನೇಕ ಅನರ್ಥಗಳು ಸಂಭವಿಸುತ್ತವೆ. ಸತ್ಯವನ್ನು ಹೇಳುವುದರಿಂದ ಇಹದಲ್ಲಿ ಕೀರ್ತಿಯೂ ಪರದಲ್ಲಿ ಸುಖವೂ ಪ್ರಾಪ್ತವಾಗುತ್ತದೆ. 

3. ಅಸ್ತೇಯ: ತನಗೆ ಸೇರದುದನ್ನು ಮೋಸದಿಂದಾಗಲಿ ಬಲತ್ಕಾರವಾಗಿಯಾಗಲಿ ತೆಗೆದುಕೊಳ್ಳುವುದಕ್ಕೆ ಕಳ್ಳತನವೆಂದು ಹೆಸರು. ಪರರ ವಸ್ತುಗಳನ್ನು ಮಣ್ಣಿನ ಹೆಂಟೆಗೆ ಸಮಾನವಾಗಿ ತಿಳಿದು ಅವುಗಳನ್ನು ತೆಗೆದುಕೊಳ್ಳದಿರುವುದಕ್ಕೆ ಅಸ್ತೇಯವೆಂದು ಹೆಸರು. 

4. ಬ್ರಹ್ಮಚರ್ಯ: ಪರಸ್ತ್ರೀಯರನ್ನು ಮನಸ್ಸು ವಚನ ಕಾಯಗಳಿಂದ ಅಪೇಕ್ಷಿಸದೆ ಇರುವುದಕ್ಕೆ ಬ್ರಹ್ಮಚರ್ಯವೆಂದು ಹೆಸರು. 

5. ಅಪರಿಗ್ರಹ: ಲೋಕದಲ್ಲಿರುವ ಸಮಸ್ತ ಭೋಗೋಪಭೋಗಗಳನ್ನು ನೋಡಿ ಜೀವನು ಮೋಹಿಸುತ್ತಾನೆ. ಮೋಹ ಆಸೆಗೆ ಮೂಲವಾಗುತ್ತದೆ. ಆಗ ದಾನವಾಗಿಯೋ ಬೇರೆ ಇನ್ನಾವ ವಿಧದಲ್ಲೋ ಮನುಷ್ಯ ಅನೇಕಾನೇಕ ವಸ್ತುಗಳನ್ನು ಸ್ವೀಕರಿಸುತ್ತಾನೆ. ಹಾಗೆ ಮಾಡದೆ ತನಗೆ ಅಗತ್ಯವಿದ್ದಷ್ಟು ಮಾತ್ರ ಪರಿಗ್ರಹಿಸಿ ನಿಯಮಕ್ಕನುಸಾರವಾಗಿ ಜೀವಿಸುವುದು ಈ ವ್ರತದ ಕಟ್ಟಳೆ. 
ಸಂಪೂರ್ಣವಾಗಿ ಸಂಸಾರ, ಶಾರೀರಕ ಭೋಗೋಪಭೋಗಗಳನ್ನು ತ್ಯಜಿಸಿದ ಮುನಿಗಳೂ ಪಂಚಮಹಾವತ್ರಗಳನ್ನು ಆಚರಿಸುವರು

ಜೈನ ಪಠ್ಯ ಪುರುಷಾರ್ಥಸಿದ್ಧ್ಯುಪಾಯದ ಪ್ರಕಾರ

ಈ ಐದು ಮುಖ್ಯ ವ್ರತಗಳಲ್ಲದೆ, ಸಂಸಾರಿಯು ಏಳು ಪೂರಕ ವ್ರತಗಳು (ಶೀಲಗಳು) ಮತ್ತು ಕೊನೆಯ ಸಲ್ಲೇಖನ ವ್ರತವನ್ನು ಪಾಲಿಸುವುದನ್ನು ನಿರೀಕ್ಷಿಸಲಾಗುತ್ತದೆ.

ಉಲ್ಲೇಖಗಳು 

ಜೈನ ಧರ್ಮ
ಮಗಳು

ಮಗಳು ಪದವನ್ನು ಅವಳ ತಂದೆತಾಯಿಯರ ಸಂಬಂಧದಲ್ಲಿ ಸ್ತ್ರೀ ಸಂತಾನಕ್ಕೆ ಬಳಸಲಾಗುತ್ತದೆ. ಅದು ಪುರುಷ ಸಂತಾನಕ್ಕೆ ಬಳಸಲಾದ ಪದವಾದ ಮಗ ಶಬ್ದದ ಸ್ತ್ರೀಲಿಂಗ ಆವೃತ್ತಿ. ಮಗಳು ಶಬ್ದವು ಅದಕ್ಕೆ ಅಂಟಿಕೊಂಡಿರುವ ಹಲವು ಇತರ ಅನ್ವಯಾರ್ಥಗಳನ್ನು ಹೊಂದಿದೆ. ಇದರಲ್ಲಿ ಒಂದು ಏನೆಂದರೆ ಮಗಳು ಪದವನ್ನು ಸ್ತ್ರೀ ವಂಶಜತೆ ಅಥವಾ ರಕ್ತ ಸಂಬಂಧದ ಸಂದರ್ಭದಲ್ಲಿಯೂ ಬಳಸಬಹುದು. ಅದನ್ನು ಒಬ್ಬ ಹಿರಿಯರಿಂದ ಬಂದ ಪ್ರೀತಿ ತೋರಿಕೆಯ ಪದವಾಗಿಯೂ ಬಳಸಬಹುದು.

ಮಗಳು ಪದವು ಒಬ್ಬ ಹುಡುಗಿ, ಮಹಿಳೆ ಅಥವಾ ಸ್ತ್ರೀ ಪ್ರಾಣಿಯನ್ನು ಸೂಚಿಸಬಹುದು. ಪುತ್ರಿತ್ವ ಯಾರಿಗಾದರೂ ಮಗಳಾಗಿರುವ ಸ್ಥಿತಿ. ಹೋಲಿಕೆಯಿಂದ ಈ ಹೆಸರನ್ನು ಹಲವು ಕ್ಷೇತ್ರಗಳಲ್ಲಿ ಗುಂಪುಗಳು ಅಥವಾ ಘಟಕಗಳ ನಡುವೆ ಸಂಬಂಧಗಳನ್ನು ತೋರಿಸಲು ಬಳಸಲಾಗುತ್ತದೆ.

ಪಿತೃ ಪ್ರಧಾನ ಸಮಾಜಗಳಲ್ಲಿ, ಪುತ್ರಿಯರು ಹಲವುವೇಳೆ ಪುತ್ರರಿಗೆ ಹೋಲಿಸಿದರೆ ಭಿನ್ನ ಅಥವಾ ಕಡಿಮೆ ಕುಟುಂಬ ಹಕ್ಕುಗಳನ್ನು ಹೊಂದಿರುತ್ತಾರೆ. ಒಂದು ಕುಟುಂಬವು ಪುತ್ರಿಯರ ಬದಲು ಪುತ್ರರನ್ನು ಹೊಂದಲು ಇಚ್ಛಿಸಬಹುದು ಏಕೆಂದರೆ ಪುತ್ರಿಯರು ಹೆಣ್ಣು ಶಿಶುಹತ್ಯೆಗೆ ಒಳಗಾಗುತ್ತಾರೆ. ಕೆಲವು ಸಮಾಜಗಳಲ್ಲಿ ಮಗಳನ್ನು ಅವಳ ಗಂಡನಿಗೆ ಮಾರಾತಮಾಡುವುದು ರೂಢಿ, ಮತ್ತು ಇದಕ್ಕೆ ಹುಡುಗನು ವಧು ದಕ್ಷಿಣೆಯನ್ನು ಕೊಡಬೇಕು. ಈ ರೂಢಿಗೆ ವಿರುದ್ಧವಾದುದು, ಅಂದರೆ ತಂದೆತಾಯಿಯರು ಹೆಣ್ಣಿನ ಆರ್ಥಿಕ ಹೊರೆಯನ್ನು ಸರಿದೂಗಿಸಲು ಗಂಡನಿಗೆ ಹಣದ ಒಂದು ಮೊತ್ತವನ್ನು ಕೊಡುವುದು, ಹೆಂಗಸರು ಮನೆಯ ಹೊರಗೆ ಕೆಲಸ ಮಾಡದ ಸಮಾಜಗಳಲ್ಲಿ ಕಂಡುಬರುತ್ತದೆ, ಮತ್ತು ಇದನ್ನು ವರದಕ್ಷಿಣೆ ಎಂದು ಕರೆಯಲಾಗುತ್ತದೆ.

ಕುಟುಂಬ ಪಾತ್ರದಲ್ಲಿ ಪುತ್ರಿಯರನ್ನು ಹೇಗೆ ಕಾಣಲಾಗುತ್ತದೆ ಎಂದು ನೋಡಿದರೆ, ಬಹುತೇಕರನ್ನು ಉನ್ನತ ನಿರೀಕ್ಷೆಯಿಂದ ಕಾಣಲಾಗುತ್ತದೆ ಏಕೆಂದರೆ ಅವರು ಹೆಚ್ಚಿನ ಜವಾಬ್ದಾರಿಯನ್ನು ಹೊಂದಿರುತ್ತಾರೆ. ಪುತ್ರಿಯರು ಅಪ್ಪನ ಪುಟ್ಟ ಮಗಳ ಪಾತ್ರ ಹೊಂದಿರುತ್ತಾರೆ, ಇದರರ್ಥ ಅಪ್ಪನು ಮಗಳಿಂದ ಇಟ್ಟುಕೊಂಡ ನಿರೀಕ್ಷೆಯನ್ನು ಈಡೇರಿಸಲು ಏನೆಲ್ಲಾ ಸಾಧ್ಯವೋ ಅದನ್ನು ಮಗಳು ಮಾಡಬೇಕು. ಅವಳ ಲಿಂಗದ ಕಾರಣ ಮಗಳಿಗೆ ಇದು ಹೆಚ್ಚು ಕಷ್ಟ. ಮಹಿಳೆಯಾಗುವುದು ಯಾವುದಕ್ಕಾದರೂ ಕೆಲಸ ಮಾಡಲು ಪುರುಷರಿಗಿಂತ ಹತ್ತು ಪಟ್ಟು ಹೆಚ್ಚು ಸಾಮರ್ಥ್ಯ ಕೊಡುತ್ತದೆ. ವಿಶೇಷವಾಗಿ ಕುಟುಂಬ ಉದ್ಯಮದಲ್ಲಿ, ಹುಡುಗಿಗೆ ಹೆಚ್ಚು ಒತ್ತಡಗಳಿರುತ್ತವೆ. ಉದ್ಯಮದಲ್ಲಿ ಹೆಚ್ಚು ಉನ್ನತ ಅಭಿಪ್ರಾಯವನ್ನು ಹೊಂದಲು ಮಗಳು ಹೆಚ್ಚು ಶ್ರಮ ಹಾಕಬೇಕಾಗುತ್ತದೆ.

ಉಲ್ಲೇಖಗಳು

ಕುಟುಂಬ
ಪಾತಾಳ

ಭಾರತೀಯ ಧರ್ಮಗಳಲ್ಲಿ, ಪಾತಾಳ ಬ್ರಹ್ಮಾಂಡದ ನೆಲದಡಿಯ ಪ್ರಾಂತಗಳನ್ನು ಸೂಚಿಸುತ್ತದೆ - ಅಂದರೆ ಭೂಮಿಯ ಕೆಳಗಿರುವ ಪ್ರಾಂತಗಳು. ಪಾತಾಳವನ್ನು ಅನೇಕವೇಳೆ ಭೂಗತಲೋಕ ಅಥವಾ ಅಧೋಲೋಕ ಎಂದು ಅನುವಾದಿಸಲಾಗುತ್ತದೆ.

ಹಿಂದೂ ವಿಶ್ವವಿಜ್ಞಾನದಲ್ಲಿ, ಬ್ರಹ್ಮಾಂಡವನ್ನು ಮೂರು ಜಗತ್ತುಗಳಾಗಿ ವಿಭಜಿಸಲಾಗುತ್ತದೆ: ಸ್ವರ್ಗ (ಮೇಲಿನ ಪ್ರದೇಶಗಳು), ಪೃಥ್ವಿ (ಭೂಮಿ) ಮತ್ತು ಪಾತಾಳ. ಪಾತಾಳವು ಏಳು ಪ್ರದೇಶಗಳು ಅಥವಾ ಲೋಕಗಳಿಂದ ಕೂಡಿದೆ, ಅವುಗಳಲ್ಲಿ ಏಳನೆಯ ಮತ್ತು ಅತ್ಯಂತ ಕೆಳಗಿನದನ್ನು ಪಾತಾಳ ಅಥವಾ ನಾಗಲೋಕ ಎಂದು ಕರೆಯಲಾಗುತ್ತದೆ. ದಾನವರು, ದೈತ್ಯರು, ಯಕ್ಷರು ಮತ್ತು ನಾಗರು ಪಾತಾಳ ಪ್ರದೇಶಗಳಲ್ಲಿ ಇರುತ್ತಾರೆ.

ಒಂದು ಖಗೋಳಶಾಸ್ತ್ರೀಯ ಪಠ್ಯವಾದ ಸೂರ್ಯ ಸಿದ್ಧಾಂತವು, ದಕ್ಷಿಣ ಗೋಲಾರ್ಧವನ್ನು ಪಾತಾಳವೆಂದು ಮತ್ತು ಉತ್ತರ ಗೋಲಾರ್ಧವನ್ನು ಜಂಬೂದ್ವೀಪವೆಂದು ಸೂಚಿಸುತ್ತದೆ.

ವಿಷ್ಣು ಪುರಾಣವು ದೈವಿಕ ಅಲೆದಾಡುವ ಋಷಿ ನಾರದರ ಪಾತಾಳ ಭೇಟಿಯ ಬಗ್ಗೆ ಹೇಳುತ್ತದೆ. ನಾರದರು ಪಾತಾಳವನ್ನು ಸ್ವರ್ಗಕ್ಕಿಂತ ಸುಂದರವೆಂದು ವರ್ಣಿಸುತ್ತಾರೆ. ಅದ್ಭುತ ಆಭರಣಗಳು, ಸುಂದರ ತೋಪುಗಳು ಮತ್ತು ಸರೋವರಗಳು ಮತ್ತು ಸುಂದರ ಅಸುರ ಕನ್ಯೆಯರಿಂದ ತುಂಬಿದ್ದು ಎಂದು ಪಾತಾಳವನ್ನು ವರ್ಣಿಸಲಾಗಿದೆ. ಗಾಳಿಯಲ್ಲಿ ಮಧುರ ಪರಿಮಳವಿದೆ ಮತ್ತು ಮಧುರ ಸಂಗೀತ ಸೇರಿಕೊಂಡಿದೆ. ಇಲ್ಲಿನ ಮಣ್ಣು ಬಿಳಿ, ಕಪ್ಪು, ಕೆನ್ನೀಲಿ, ಮರಳಿನಂತೆ, ಹಳದಿ, ಕಲ್ಲಿನಿಂದ ಕೂಡಿದೆ ಮತ್ತು ಚಿನ್ನವನ್ನು ಹೊಂದಿದೆ.

ಭಾಗವತ ಪುರಾಣವು ಏಳು ಕೆಳಗಿನ ಲೋಕಗಳನ್ನು ಭೂಮಿಯ ಕೆಳಗಿನ ಗ್ರಹಗಳು ಅಥವಾ ಗ್ರಹಗಳ ವ್ಯವಸ್ಥೆಗಳೆಂದು ಪರಿಗಣಿಸುತ್ತದೆ. ಈ ಲೋಕಗಳು ಸ್ವರ್ಗವನ್ನು ಒಳಗೊಂಡ ಬ್ರಹ್ಮಾಂಡದ ಮೇಲಿನ ಲೋಕಗಳಿಗಿಂತ ಭವ್ಯವಾಗಿವೆ ಎಂದು ವರ್ಣಿಸಲಾಗಿದೆ. ಇಲ್ಲಿನ ಜೀವನ ಆಹ್ಲಾದಕರ, ಸಂಪತ್ತು ಮತ್ತು ಐಷಾರಾಮದಿಂದ ಕೂಡಿದ್ದು, ಮತ್ತು ಯಾತನಾರಹಿತವಾಗಿದೆ. ಅಸುರರ ವಾಸ್ತುಶಿಲ್ಪಿ ಮಯನು ವಿದೇಶಿಯರಿಗಾಗಿ ಆಭರಣಯುಕ್ತ ಅರಮನೆಗಳು, ದೇಗುಲಗಳು, ಮನೆಗಳು, ಅಂಗಳಗಳು, ಮತ್ತು ವಸತಿಗೃಹಗಳನ್ನು ನಿರ್ಮಿಸಿದ್ದಾನೆ. ಕೆಳಗಿನ ಲೋಕಗಳಲ್ಲಿ ಸೂರ್ಯನ ಬೆಳಕಿಲ್ಲ, ಆದರೆ ಪಾತಾಳದ ನಿವಾಸಿಗಳು ಧರಿಸುವ ಆಭರಣಗಳ ಹೊಳಪಿನಿಂದ ಕತ್ತಲು ಕಣ್ಮರೆಯಾಗುತ್ತದೆ. ಪಾತಾಳದಲ್ಲಿ ವೃದ್ಧಾಪ್ಯ, ಬೆವರು, ರೋಗಗಳಿಲ್ಲ.

ಭಾಗವತ ಪುರಾಣದಲ್ಲಿ ವಿವರಿಸಲಾದ ಕೆಳಗಿನ ಏಳು ಲೋಕಗಳೆಂದರೆ: ಅತಳ, ವಿತಳ, ಸುತಳ, ತಲಾತಳ, ಮಹಾತಳ, ರಸಾತಳ, ಮತ್ತು ಪಾತಾಳ.

ಉಲ್ಲೇಖಗಳು

ಹಿಂದೂ ಪುರಾಣ
ಅತಿಸಾರ

ಅತಿಸಾರ ಪ್ರತಿ ದಿನ ಕನಿಷ್ಠಪಕ್ಷ ಮೂರು ಬಾರಿ ಸಡಿಲ ಅಥವಾ ದ್ರವ ಮಲವಿಸರ್ಜನೆ ಆಗುವ ಸ್ಥಿತಿ. ಅದು ಹಲವುವೇಳೆ ಕೆಲವು ದಿನಗಳವರೆಗೆ ಇರುತ್ತದೆ ಮತ್ತು ದ್ರವ ನಷ್ಟದ ಕಾರಣ ನಿರ್ಜಲೀಕರಣವಾಗಿ ಪರಿಣಮಿಸಬಹುದು. ನಿರ್ಜಲೀಕರಣದ ಚಿಹ್ನೆಗಳು ಹಲವುವೇಳೆ ಚರ್ಮದ ಸಾಮಾನ್ಯ ಹಿಗ್ಗಬಲ್ಲಿಕೆಯ ನಷ್ಟ ಮತ್ತು ಕೆರಳುವ ವರ್ತನೆಯಿಂದ ಆರಂಭವಾಗುತ್ತವೆ. ಹೆಚ್ಚು ತೀವ್ರವಾದಂತೆ ಇದು ಕಡಿಮೆಯಾದ ಮೂತ್ರವಿಸರ್ಜನೆ, ಚರ್ಮದ ವರ್ಣದ ನಷ್ಟ, ವೇಗದ ಹೃದಯದ ಬಡಿತ ಮತ್ತು ಪ್ರತಿಕ್ರಿಯಾಶೀಲತೆಯಲ್ಲಿ ಇಳಿಕೆಯಾಗಿ ಮುಂದುವರಿಯಬಹುದು. ಹಾಲುಣಿಸಿದ ಶಿಶುಗಳಲ್ಲಿ ಸಡಿಲ ಆದರೆ ದ್ರವವಲ್ಲದ ಮಲ ಸಾಮಾನ್ಯವಿರಬಹುದು.

ವೈರಾಣು, ಬ್ಯಾಕ್ಟೀರಿಯಾ, ಅಥವಾ ಪರಾವಲಂಬಿ ಜೀವಿಯಿಂದ ಉಂಟಾದ ಕರುಳುಗಳ ಸೋಂಕು ಇದರ ಅತ್ಯಂತ ಸಾಮಾನ್ಯ ಕಾರಣ; ಈ ಸ್ಥಿತಿಯನ್ನು ಜಠರಗರುಳಿನ ಉರಿಯೂತ ಎಂದು ಕರೆಯಲಾಗುತ್ತದೆ. ಈ ಸೋಂಕುಗಳು ಹಲವುವೇಳೆ ಮಲದಿಂದ ಕಲುಷಿತಗೊಂಡ ಆಹಾರ ಅಥವಾ ನೀರಿನಿಂದ, ಅಥವಾ ನೇರವಾಗಿ ಮತ್ತೊಬ್ಬ ಸೋಂಕಿತ ವ್ಯಕ್ತಿಯಿಂದ ಉಂಟಾಗುತ್ತವೆ. ಇದನ್ನು ಮೂರು ಪ್ರಕಾರಗಳಾಗಿ ವಿಭಜಿಸಬಹುದು: ಅಲ್ಪಾವಧಿಯ ದ್ರವದಂಥ ಅತಿಸಾರ, ಅಲ್ಪಾವಧಿಯ ರಕ್ತಕೂಡಿದ ಅತಿಸಾರ, ಮತ್ತು ಎರಡು ವಾರಕ್ಕಿಂತ ಹೆಚ್ಚು ಕಾಲ ಇದ್ದರೆ, ನಿರಂತರ ಅತಿಸಾರ. ಅಲ್ಪಾವಧಿಯ ದ್ರವದಂಥ ಅತಿಸಾರ ಕಾಲರಾದಿಂದಾದ ಸೋಂಕಿನ ಕಾರಣವಿರಬಹುದು, ಆದರೆ ಇದು ಅಭಿವೃದ್ಧಿಹೊಂದಿದ ದೇಶಗಳಲ್ಲಿ ಅಪರೂಪವಾಗಿದೆ. ರಕ್ತ ಇದ್ದರೆ ಅದನ್ನು ಆಮಶಂಕೆ ಎಂದು ಕರೆಯಲಾಗುತ್ತದೆ. ಹೈಪರ್‍ಥೈರಾಯ್ಡಿಸಮ್, ಲ್ಯಾಕ್ಟೋಸ್ ಅಸಹಿಷ್ಣುತೆ, ಉರಿಯೂತದ ಕರುಳಿನ ಕಾಯಿಲೆ, ಅನೇಕ ಔಷಧಿಗಳು, ಮತ್ತು ಕೆರಳಿಸುವ ಕರುಳಿನ ಸಹಲಕ್ಷಣಗಳನ್ನು ಒಳಗೊಂಡಂತೆ, ಅನೇಕ ಅಸಾಂಕ್ರಾಮಿಕ ಕಾರಣಗಳು ಅತಿಸಾರವಾಗಿ ಪರಿಣಮಿಸಬಹುದು. ಬಹುತೇಕ ರೋಗಸ್ಥಿತಿಗಳಲ್ಲಿ, ನಿಖರ ಕಾರಣ ನಿರ್ಧರಿಸಲು ಮಲಪರೀಕ್ಷೆಯ ಅಗತ್ಯವಿರುವುದಿಲ್ಲ.

ಸುಧಾರಿತ ನೈರ್ಮಲ್ಯ, ಶುದ್ಧ ಕುಡಿಯುವ ನೀರು, ಮತ್ತು ಸಾಬೂನಿನಿಂದ ಕೈ ತೊಳೆಯುವಿಕೆಯಿಂದ ಸಾಂಕ್ರಾಮಿಕ ಅತಿಸಾರದ ತಡೆಗಟ್ಟುವಿಕೆ ಸಾಧ್ಯ. ಕನಿಷ್ಠಪಕ್ಷ ಆರು ತಿಂಗಳವರೆಗೆ ಹಾಲುಣಿಸುವಿಕೆ ಜೊತೆಗೆ ರೋಟಾವೈರಸ್ ಲಸಿಕೆಯನ್ನು ಶಿಫಾರಸು ಮಾಡಲಾಗುತ್ತದೆ. ಮೌಖಿಕ ಪುನರ್ಜಲೀಕರಣ ದ್ರಾವಣ (ಒ ಆರ್ ಎಸ್), ಅಂದರೆ ಅಲ್ಪಪ್ರಮಾಣದಲ್ಲಿ ಉಪ್ಪು ಮತ್ತು ಸಕ್ಕರೆ ಕೂಡಿದ ಶುದ್ಧ ನೀರು ಆಯ್ಕೆಯ ಚಿಕಿತ್ಸೆಯಾಗಿದ.

ಉಲ್ಲೇಖ

ರೋಗಗಳು
ಮೊಗವೀರ ಸಮಾಜ

ಕರ್ನಾಟಕದ  ಕರಾವಳಿ ಪ್ರದೇಶದ ಪ್ರಮುಖ ಮೀನುಗಾರಿಕೆ ಸಮುದಾಯ. ಅವರು ತುಳುನಾಡಿನಲ್ಲಿರುವ ಜನಾಂಗೀಯ ಗುಂಪುಳಲ್ಲಿ  ದೊಡ್ಡ ಸಮುದಾಯವಾಗಿದೆ. 'ಮೊಗವೀರ' ಎನ್ನುವ  ಪದ ಹಳೆಯ ಪದ 'ಮೊಗೆಯರ್' ಪದದ ಆಧುನೀಕರಿಸಿದ ಆವೃತ್ತಿಯಾಗಿದೆ. ಮೊಗವೀರರು ನಮ್ಮ ದೇಶದ ರಾಜರುಗಳಲ್ಲಿ ಇವರೂ ಒಬ್ಬರು, 
ಅವರು ಕರ್ನಾಟಕದ  ಕರಾವಳಿ ಪ್ರದೇಶದ ಮೀನುಗಾರಿಕೆ ಮತ್ತು ಸಮುದ್ರ ವ್ಯಾಪಾರದಲ್ಲಿ ತೊಡಗಿಕೊಂಡವರು. ಉತ್ತರ ಕೇರಳ, ಕಾಸರಗೋಡು ಮತ್ತು ಕರ್ನಾಟಕದ ಕೆನರಾ ಮತ್ತು ಉಡುಪಿ ಜಿಲ್ಲೆಯ ಸ್ಥಳೀಯವಾಗಿದ್ದ ಮೊಗವೀರರು ಅ ಮುಂಬೈ, ಬೆಂಗಳೂರು ಮತ್ತು ದುಬೈ ಇನ್ನಿತರ ಭಾಗಗಳಿಗೆ ವಲಸೆ ಹೋದರು.  ಮೊಗವೀರ ಯುವ ಸಾಂಪ್ರದಾಯಿಕವಾಗಿ ಶೌರ್ಯಕ್ಕೆ ಹೆಸರುವಾಸಿಯಾಗಿದ್ದಾರೆ. ಉಳ್ಳಾಲದ ಪ್ರಸಿದ್ಧ ರಾಣಿ ಅಬ್ಬಕ್ಕ ನೌಕಾ ಶಕ್ತಿಯಲ್ಲಿ ಕೆಚ್ಚೆದೆಯ ಮೊಗವೀರ ಯುವಕರು ಇದ್ದರು. 
ಮೊಗವೀರರು ಕರ್ನಾಟಕದ ಕರಾವಳಿಯ  ಸ್ಥಳೀಯ ಮೀನುಗಾರಿಕೆ ಸಮುದಾಯ ಪ್ರತಿನಿಧಿಸುತ್ತವೆ. ಉಡುಪಿ ಪ್ರದೇಶದಲ್ಲಿ ಅವರು ಮರಕೆಲರು ಎಂದು ಕರೆಯಲಾಗುತ್ತದೆ. ಉಳ್ಳಾಲ ದಕ್ಷಿಣ ಅವರು ಬೊವಿ ಎಂದು ಕರೆಯಲಾಗುತ್ತದೆ. ಬ್ರಹ್ಮಾವರ ದಕ್ಷಿಣ ಕರಾವಳಿ ಅವರು ತುಳು, ಕನ್ನಡ ಮಾತನಾಡುತ್ತಾರೆ ಮತ್ತು ಉತ್ತರದಲ್ಲಿ ಅವರು ಕಾರವಾರ ಕಡೆಗೆ ಕನ್ನಡ ಅಥವಾ ಕೊಂಕಣಿ ಮಾತನಾಡುತ್ತಾರೆ . ಎಡ್ಗರ್ ಥರ್ಸ್ಟನ್ ಮೊಗೆರ್ಸ್ ಎಂದು ವಿವರಿಸಿದೆ, ದಕ್ಷಿಣ ಕನ್ನಡದ ತುಳು ಭಾಷಿಕ ಮೀನುಗಾರರು ಈ ಮೀನುಗಾರರನ್ನು ಮೊಗೆಯರ್ ಕರೆಯಲಾಗುತ್ತದೆ ಎಂದು ವರದಿ ನೀಡಿದ್ದ. 
ಮೊಗೆಯರ್ ನಾವಿಕರು, ಮೀನುಗಾರರು, ಕೂಲಿ ಮತ್ತು ಇನ್ನಿತರ ಹುದ್ದೆಯಲ್ಲಿದ್ದಾರೆ 
ಉತ್ತರ ಕನ್ನಡದ ಹೆಚ್ಚಾಗಿ ಕನ್ನಡ ಅಥವಾ ಕೊಂಕಣಿ ಮಾತನಾಡುವ ಬೆಸ್ತ ಹರಿಕಂತ್ರ, ಮತ್ತು ಬೋವಿ ಎಂದು ಕರೆಯಲಾಗುತ್ತದೆ. ಕರ್ನಾಟಕದ ಒಳನಾಡಿನಲ್ಲಿ, ಅವರು ಕನ್ನಡ ಮಾತನಾಡುವ ಬೆಸ್ತ ಜನರಾಗಿದ್ದರು ಗಂಗಾ-ಮಟಸ್ಥ, ಬೆಸ್ತ, ಅಂಬಿಗ ಅಥವಾ ಕೋಲಿ ಎಂದು ವಿಧವಿಧವಾಗಿ ಕರೆಯಲಾಗುತ್ತದೆ.
ಮೊಗವೀರ ಕುಟುಂಬಗಳು ಮೂಲಸ್ಥಾನದ ಆಧಾರದ ಮೇಲೆ  ವಂಶಾವಳಿ ಉಪನಾಮಗಳು ಗಳಿಸಿದ್ದಾರೆ. ಕೆಳಗಿನ ವಂಶಾವಳಿಯನ್ನು ಆಧಾರಿತ ಉಪನಾಮಗಳು ಸಾಮಾನ್ಯವಾಗಿ ಸಮುದಾಯಗಳ ಮೊಗವೀರ ಗುಂಪು ನಡುವೆ ಕಂಡುಬರುತ್ತವೆ (ಆಂಗ್ಲ ವರ್ಣಮಾಲೆಯ ಕ್ರಮದಲ್ಲಿ): ಅಮೀನ್ ಬಂಗೇರ, ಚಂದನ್, ಗುಜರನ್, ಕಾಂಚನ್, ಕರ್ಕೇರ, ಕೋಟ್ಯಾನ್, ಕುಂದರ್, ಮೆಂಡನ್, ಮೈಂದನ್,  ಪಾಂಗಳ್, ಪುತ್ರನ್, ಸಾಲ್ಯಾನ್, ಶ್ರೀಯಾನ್, ಸುವರ್ಣ ಇತ್ಯಾದಿ.

ಉಲ್ಲೇಖಗಳು

ಸಮಾಜ
ಅತಿರಸ

ಅತಿರಸ ತಮಿಳು ಅಥವ ಕಜ್ಜಾಯ  ಕರ್ನಾಟಕದ ಒಂದು ಬಗೆಯ ದಕ್ಷಿಣ ಭಾರತೀಯ ಸಿಹಿತಿಂಡಿ. ವಡೆ‍ ಯಂತೆ ಇರುವ  ಈ ಕರಿದ ತಿಂಡಿ ತಮಿಳು ನಾಗರಿಕತೆಯಲ್ಲಿ ಜನಪ್ರಿಯತೆಯ ದೀರ್ಘ ಇತಿಹಾಸ ಹೊಂದಿದೆ. ಅವು ಆಕಾರದಲ್ಲಿ ವಡೆಯನ್ನು ಹೋಲುತ್ತವೆ, ಆದರೆ ಖಾರವಾಗಿರುವುದಿಲ್ಲ ಮತ್ತು ಡಿಜ಼ರ್ಟ್ ಆಗಿ ತಿನ್ನಲ್ಪಡುತ್ತವೆ.

ಅತಿರಸವು ದೇವರ ಪೂಜೆ ಪ್ರಾರ್ಥನೆಗಳಲ್ಲಿ ನೈವೇದ್ಯವಾಗಿ ಜನಪ್ರಿಯವಾಗಿದೆ, ಮನೆ ಮತ್ತು ದೇವಸ್ಥಾನಗಳು ಎರಡರಲ್ಲೂ. ಕೃಷ್ಣದೇವರಾಯನ ಕಾಲದ ಶಾಸನಗಳ ಪ್ರಕಾರ, ಈ ತಿನಿಸು ಅಕ್ಕಿ ಹಿಟ್ಟು, ಬೆಲ್ಲ, ಬೆಣ್ಣೆ ಮತ್ತು ಮೆಣಸಿನಿಂದ ತಯಾರಾಗುತ್ತಿತ್ತು. ಕುಂಬಕೋಣಮ್ ಹತ್ತಿರದ ನಲ್ಲೂರಿನ ಪಂಚವರ್ಣೇಶ್ವರ ದೇವಸ್ಥಾನದ ವಾರ್ಷಿಕ ಉತ್ಸವದಲ್ಲಿ, ದೇವರಿಗೆ ೬೦೦೦ ಅತಿರಸಗಳು ಮತ್ತು ೬೦೦೦ ವಡೆಗಳ ನೈವೇದ್ಯವನ್ನು ಅರ್ಪಿಸಲಾಗುತ್ತದೆ; ಇಡೀ ತಿನಿಸನ್ನು ದೇವಾಲಯದ ಅಡುಗೆಮನೆಯಲ್ಲಿ ಸೂರ್ಯೋದಯ ಮತ್ತು ರಾತ್ರಿ ೧೧ರ ನಡುವೆ ತಯಾರಿಸಲಾಗುತ್ತದೆ, ಮತ್ತು ಪ್ರಾರ್ಥನೆಗಳು ಮಧ್ಯರಾತ್ರಿ ನಡೆಯುತ್ತವೆ.

ತಮಿಳು ಮನೆಗಳಲ್ಲಿ ದೀಪಾವಳಿ ಸಿಹಿತಿಂಡಿ ತಯಾರಿಕೆಯಲ್ಲಿ ಇದಕ್ಕೆ ಪಟ್ಟಿಯಲ್ಲಿ ಮೊದಲ ಸ್ಥಾನ. ಪಾರಂಪರಿಕ ತಯಾರಿಕೆಗೆ ಸುಮಾರು ಒಂದು ವಾರ ಹಿಡಿಯುತ್ತದೆ. ಮೊದಲು ಅಕ್ಕಿಯನ್ನು ನೀರಿನಲ್ಲಿ ನೆನೆಸಿ ನಂತರ ನೆರಳಿನಲ್ಲಿ ಒಣಗಿಸಿ, ಅಕ್ಕಿ ಮುಕ್ಕಾಲು ಭಾಗ ಒಣಗಿ ಸ್ವಲ್ಪ ತೇವಾಂಶ ಇರುವಾಗಲೇ ನುಣುಪಾದ ಪುಡಿ ಮಾಡಿಕೊಳ್ಳಲಾಗುತ್ತದೆ. ನಂತರ ಬೆಲ್ಲವನ್ನು ನೀರಿನಲ್ಲಿ ಸೇರಿಸಿ ಕುದಿಸಿ ಕರಗಿಸಲಾಗುತ್ತದೆ, ಮೃದು ಚೆಂಡು ಸ್ಥಿರತೆ ಬರುವವರೆಗೆ. ನಂತರ ಅದನ್ನು ಅಕ್ಕಿ ಹಿಟ್ಟಿಗೆ ಏಲಕ್ಕಿ ಪುಡಿಯೊಂದಿಗೆ ಸೇರಿಸಿ ಗಟ್ಟಿಯಾದ ಕಣಕವನ್ನು ಮಾಡಿಕೊಳ್ಳಲಾಗುತ್ತದೆ. ನಂತರ ಈ ಕಣಕವನ್ನು ಜೇಡಿಮಣ್ಣು ಮಡಕೆಗೆ ವರ್ಗಾಯಿಸಿ, ಮಡಕೆಯನ್ನು ತೆಳು ಬಿಳಿ ಬಟ್ಟೆಯಿಂದ ಮುಚ್ಚಲಾಗುತ್ತದೆ. ಅದನ್ನು ನಂತರ ಹುದುಗು ಬರಲು ಸುಮಾರು ೩-೫ ದಿನ ಬಿಡಲಾಗುತ್ತದೆ, ಹಗಲು ಹೊತ್ತಿನಲ್ಲಿ ಇದನ್ನು ಬೆಳಕಿನಲ್ಲಿ ಇಟ್ಟು. ಕಣಕ ತಯಾರಿಕೆಗೆ ಸಿದ್ಧವಾದಾಗ, ಕಣಕದ ಸಣ್ಣ ಗುಂಡುಗಳನ್ನು ತೆಗೆದುಕೊಂಡು ಎಣ್ಣೆ ಸವರಿದ ಬಾಳೆ ಎಲೆ ಮೇಲೆ ಬೆರಳಿನಿಂದ ಒತ್ತಿ ಚಪ್ಪಟೆಮಾಡಲಾಗುತ್ತದೆ. ಆಮೇಲೆ ಬಂಗಾರ ಕಂದು ಬಣ್ಣ ಬರುವವರೆಗೆ ಎಣ್ಣೆಯಲ್ಲಿ ಕರಿಯಲಾಗುತ್ತದೆ. ಆಮೇಲೆ ಹೆಚ್ಚುವರಿ ಎಣ್ಣೆಯನ್ನು ತೆಗೆಯಲು ಅದನ್ನು ಚಪ್ಪಟೆ ತಳದ ಬೋಗುಣಿಯಿಂದ ಒತ್ತಲಾಗುತ್ತದೆ.

ಉಲ್ಲೇಖಗಳು

ಖಾದ್ಯ, ತಿನಿಸು
ಕಮಕೋಡು ನರಸಿಂಹಶಾಸ್ತ್ರಿ

ಕಮಕೋಡು ನರಸಿಂಹಶಾಸ್ತ್ರಿ :  ಕವಿತೆ, ವಿಮರ್ಶೆ, ನಾಟಕ, ಅನುವಾದ-ಹೀಗೆ ಸಾಹಿತ್ಯದ ನಾನಾ ಪ್ರಕಾರಗಳಲ್ಲಿ ಹಲವಾರು ಕೃತಿಗಳನ್ನು ರಚಿಸಿರುವ ನರಸಿಂಹಶಾಸ್ತ್ರೀಗಳು, ತೀರ್ಥಹಳ್ಳಿ ಸಮೀಪದ ಕಮಕೋಡಿನವರು. ತಂದೆ ಸುಬ್ಬರಾಯಶಾಸ್ತ್ರೀ. ತಾಯಿ ಫಣಿಯಮ್ಮ, ವೃತ್ತಿಯಲ್ಲಿ ಕೃಷಿಕರಾಗಿದ್ದ ನರಸಿಂಹಶಾಸ್ತ್ರೀಗಳು. (ಜನನ: ೧೯೦೩, ನಿಧನ: ೧೯೮೦), ಪ್ರವೃತ್ತಿಯಲ್ಲಿ ಅಧ್ಯಾಪಕರಾಗಿದ್ದರು. ಶಾಸ್ತ್ರೀಗಳ ದೊಡ್ಡ ತಂದೆ ಹಲಸಿನಹಳ್ಳಿ ನರಸಿಂಹಶಾಸ್ತ್ರೀಗಳು ಹಲವಾರು ಯಕ್ಷಗಾನ ಪ್ರಸಂಗಗಳ ಸೃಷ್ಟಿಕರ್ತರು. ದೊಡ್ಡ ತಂದೆಯವರಂತೆ ತಾನೂ ದೊಡ್ಡ ಕವಿ-ಲೇಖಕ ಆಗಬೇಕೆಂಬ ಬಾಲ್ಯದ ಬಯಕೆ, ಶಾಸ್ತ್ರೀಗಳಿಗೆ ಸಾಹಿತ್ಯಲೋಕ ಪ್ರವೇಶಿಸಲು ನೀಡಿದ ಪ್ರೇರಣೆ.

ಬಾಲ್ಯ ಮತ್ತು ವಿದ್ಯಾಭ್ಯಾಸ 
ತೀರ್ಥಹಳ್ಳಿಯಲ್ಲಿ ಮಾಧ್ಯಮಿಕ ಶಾಲೆ ಓದುವಾಗ ಕುವೆಂಪು, ಕೂಡಲಿ ಚಿದಂಬರಂ, ಚಿತ್ರಶಿಲ್ಪಿ ಆರ್. ಎಸ್. ನಾಯ್ಡು, ನಿಟ್ಟೂರು ಶ್ರೀನಿವಾಸರಾಯರು, ಶಾಸ್ತ್ರೀಗಳ ಶಾಲೆಯ ಸಹಪಾಠಿಗಳು. ಹೈಸ್ಕೂಲ್ ಓದುವಾಗ ಶಾಸ್ತ್ರೀಗಳ ಬೆನ್ನು ತಟ್ಟಿ ಸಾಹಿತ್ಯಿಕವಾಗಿ ಬೆಳೆಯಲು ಪ್ರೋತ್ಸಾಹಿಸಿದವರು. ಹೆಡ್ ಮಾಸ್ಟರಾಗಿ ಅಲ್ಲಿಗೆ ಬಂದಿದ್ದ, ಕನ್ನಡ ಸಾಹಿತ್ಯದ ದಿಗ್ಗಜಗಲ್ಲೊಬ್ಬರಾದ ಎಂ. ಆರ್. ಶ್ರೀ ಅವರು. ಹದಿನೇಳನೆಯ ವರ್ಷದಲ್ಲಿ ಅಪ್ಪರ್ ಸೆಕೆಂಡರಿ ಪರೀಕ್ಷೆ ಪಾಸು ಮಾಡಿದ ಶಾಸ್ತ್ರೀಗಳು ಬಡತನದ ಕಾರಣದಿಂದಾಗಿ ವಿದ್ಯಾಭ್ಯಾಸ ಮುಂದುವರಿಸಲಾಗದೆ, ಅರ್ಜಿ ಗುಜರಾಯಿಸಿ, ಅನಂದಪುರದ ಪ್ರಾಥಮಿಕ ಶಾಲೆಯಲ್ಲಿ ಸಹ ಉಪಾಧ್ಯಾಯರಾಗಿ ನೇಮಕಗೊಂಡರು. ಅಪ್ಪರ್ ಸೆಕೆಂಡರಿ ಟೀಚರ್ಸ ಟ್ರೈನಿಂಗಿಗಾಗಿ ಮೈಸೂರಿಗೆ ಹೋದ ಅವರು, ಅಲ್ಲಿ ಪಂಡಿತ ಪರೀಕ್ಷೆ ಕಟ್ಟಿ ಉತ್ತೀರ್ಣರಾದರು. ಮುಂದೆ ತೀರ್ಥಹಳ್ಳಿಯ ಪ್ರೌಢಶಾಲೆಯಲ್ಲಿ ಸುಮಾರು ೧೫ ವರ್ಷ ಕಾಲ ಕನ್ನಡ ಅಧ್ಯಾಪಕರಾಗಿ ದುಡಿದು, ಆ ಮೇಲೆ ಮೈಸೂರಿನ ಟ್ರೈನಿಂಗ್ ಕಾಲೇಜಿನಲ್ಲಿ ಹಿರಿಯ ಕನ್ನಡ ಪಂಡಿತರಾಗಿ ನೇಮಕಗೊಂಡರು, ಸೇವೆ ಸಲ್ಲಿಸಿ ನಿವೃತ್ತರಾದರು. ತೀರ್ಥಹಳ್ಳಿ ಪ್ರೌಢಶಾಲೆಯಲ್ಲಿದ್ದಾಗ ಶಾಸ್ತ್ರಿಗಳು ವಿದ್ಯಾರ್ಥಿಗಳಲ್ಲಿ ಸಾಹಿತ್ಯಾಸಕ್ತಿ, ದೇಶ ಪ್ರೇಮ (ಆಗ ಸ್ವಾತಂತ್ರ್ಯ ಚಳುವಳಿಯ ಕಾಲ) ಬೆಳೆಸುವಲ್ಲಿ ವಹಿಸಿದ ಪಾತ್ರ ಗಣನೀಯ.

ಸಾಹಿತ್ಯ ರಚನೆ 
ಸೊಹ್ರಾಬ್ ಮತ್ತು ರುಸ್ತುಂ ಜಗತ್ತಿನಲ್ಲಿ ಪ್ರಸಿದ್ಧಿ ಪಡೆದಿರುವ ಪರ್ಶಿಯನ್ ಕಥೆ. ಐತಿಹಾಸಿಕ ಹಿನ್ನೆಲೆಯ ಕಥುವಸ್ತುವಿನ ಈ ಕೃತಿ ಪ್ರಪಂಚದ ಬೇರೆ ಬೇರೆ ಭಾಷಾ ಸಾಹಿತ್ಯದ ಮೇಲೆ ಬೀರಿರುವ ಪ್ರಭಾವ ಅಪಾರ ಕನ್ನಡದಲ್ಲಿ ಈ ಕಥನ ಕವನ ರೂಪದಲ್ಲಿ ನೀಡಿದ ಹಿರಿಮೆಗೆ ಪಾತ್ರರಾದವರು ಕಮಕೋಡು ನರಸಿಂಹಶಾಸ್ತ್ರೀಗಳು.  'ಪ್ರಭಾತ ಭಾರತ' ವಿದ್ಯಾರ್ಥಿಗಳಲ್ಲಿ ಸಾಹಿತ್ಯಾಸಕ್ತಿಯನ್ನು ಕುದುರಿಸಲು ಶಾಸ್ತ್ರೀಗಳ ಸಂಪಾದಕತ್ವದಲ್ಲಿ ಹೊರತರುತ್ತಿದ್ದ ಕೈಬರಹದ ಶಾಲಾ ಪತ್ರಿಕೆ. 'ಸೊಹ್ರಾಬ್ ಮತ್ತು ರುಸ್ತುಂ' ಮಾತ್ರವಲ್ಲ; ಸರಳರಗಳೆಯಲ್ಲಿ ಶಾಸ್ತ್ರೀಗಳು ರಚಿಸಿರುವ ಮತ್ತೊಂದು ಕವನ 'ಸೀತಾವನವಾಸ', 'ಜ್ಯೋತಿಷ ಕಲ್ಪದ್ರುಮ' (ಮೂಲ: ಪಯಿನ್ನೂರು ಕುಮಾರ ಜೋಯಿಸ್) ಶಾಸ್ತ್ರೀಗಳು ಅನುವಾದಿಸಿರುವ ಜ್ಯೋತಿಷ ಗ್ರಂಥ. 'ಶಸ್ತ್ರ ಸಂನ್ಯಾಸ' (ನಾಟಕ), ಕಾಳಿದಾಸನ 'ಮೇಘ ಸಂದೇಶ', 'ಕನ್ನಡ ಹಿತೋಪದೇಶ', 'ಕನ್ನಡ ಪಂಚತಂತ್ರ' ಅನುವಾದಿತ ಕೃತಿಗಳು.'ಸತಿಗೀತೆ'-(ಹೊನ್ನಮ್ಮನ 'ಹದಿಬದೆಯ ಧರ್ಮ'ದ ಮುನ್ನೂರು ಪದ್ಯಗಳ ಸಂಗ್ರಹ). 'ಕುಮಾರ ಜೈಮಿನಿ'-(ಲಕ್ಷ್ಮೀಶನ 'ಜೈಮಿನಿ ಭಾರತ'ದ ಸಂಗ್ರಹಾನುವಾದ)-ಪ್ರಕಟವಾಗಿರುವ ಶಾಸ್ತ್ರೀಗಳ ಪ್ರಮುಖ ಕೃತಿಗಳು. 'ಛಂದ ಶಾಸ್ತ್ರಸಾರ', 'ಅಮರ ಕನ್ಯೆ ಮಾನಸಿ'(ನಾಟಕ), 'ಭಾವಗೀತೆಗಳು', 'ಕಾಳಿದಾಸನ ಮೇಘ ಸಂದೇಶ' (ಗದ್ಯಾನುವಾದ) 'ಸತ್ಯವೇ ದೇವರು' ( 'Truth is God' ಭಾಷಾಂತರ)-ಶಾಸ್ತ್ರೀಗಳ ಅಪ್ರಕಟಿತ ಕೃತಿಗಳು. ಮುದ್ದಣ, ಶಾಸ್ತ್ರೀಗಳಿಗೆ ಬಹುಪ್ರಿಯವಾದ ಕವಿ. ಮುದ್ದಣನ ಕಾವ್ಯ ಓದುಗರಿಗೆ ಸಹಾಯಕವಾಗಲೆಂದು ಶಾಸ್ತ್ರೀಗಳು ಸಿದ್ದಪಡಿಸಿರುವುದು 'ರಾಮಾಶ್ವಮೇಧದ ಅರ್ಥಕೋಶ'. ಗಾಂಧೀಜಿ ಬಗ್ಗೆಯೂ ಅವರಿಗೆ ವಿಶೇಷ ಗೌರವ. ಅಸ್ಪೃಶ್ಯತೆ ನಿವಾರಣೆಯತ್ತ ದಿಟ್ಟ ಹೆಜ್ಜೆಯಿಟ್ಟ ಹಿರಿಮೆಯೂ ಅವರದು. 'ಇವರು ಬಾಪು'( This was Bapu'-ಕೃತಿಯ ಭಾಷಾಂತರ) ಮತ್ತು 'ಬಾಪುವಿನ ಭೌತ ದೇಹಕ್ಕೆ ಭಾಷ್ಷಾಂಜಲಿ' - ಗಾಂಧೀಜಿ ಕುರಿತು ಚರಮ ಗೀತೆ ಶಾಸ್ತ್ರೀಗಳು ರಚಿಸಿದ ಕೃತಿಗಳು.

ಗೌರವ 
'ಸೊಹ್ರಾಬ್ ಮತ್ತು ರುಸ್ತುಂ' (ಮೂಲ: ಷಾನಾಮಾ ಮತ್ತು ಮಾಥ್ಯೂ ಅರ್ನಾಲ್ಡ್) ಕೃತಿಗೆ ಮದ್ರಾಸ್ ಕ್ರಿಶ್ಚಿಯನ್ ಲಿಟರೇಚರ್ ಸೊಸೈಟಿ ಅವರು ಬಹುಮಾನ ನೀಡಿ ಶಾಸ್ತ್ರೀಗಳನ್ನು ಗೌರವಿಸಿದ್ದಾರೆ.

ಉಲ್ಲೆಖ